Put u PROPAST javnih preduzeća: Do guše u dugovima, a na platama ne škrtare - Impuls\nObjavljeno: Utorak, 19 Oktobar 2021 09:34\nTo pokazuju podaci o poslovanju koje je Transprency International u Bosni i Hercegovini objavio. Iz podataka je vidljivo da je u prošloj godini nastavljen trend lošeg poslovanja, na šta su pored pandemije uticala prekomjerna zapošljavanja, sporne javne nabavke i sistemsko uništavanje pojedinih preduzeća.\n– Na pad prihoda javnih preduzeća u BIH djelimično je uticala i pandemija kovid 19, što se posebno odrazilo na poslovanje najvećih aerodroma. Pad prihoda bilježe i dva telekoma u Federaciji BiH, kao i putarska preduzeća zbog pada prihoda od akciza – naveli su u Transparensiju.\nOd 50 najvećih javnih preduzeća, 33 je povećalo troškove na plate, na šta je potrošeno 29,5 miliona KM više nego 2019. godine. Tako su najveći rast troškova na plate imali RMU Banovići i RMU Abid Lolić, Pošte Srpske, Elektroprivreda HZHB i Šume Republike Srpske. Svi navedeni posluju lošije nego godinu dana ranije.\n– Posebno se to ističe u slučaju Pošta Srpske, koje su povećale broj zaposlenih za 66, troškove na plate za 2,9 miliona, a gubitak na 2,5 miliona KM, uprkos subvencijama iz budžeta. Ovo preduzeće je po broju zaposlenih preteklo BH Pošte, koje su prošle godine imale oko 29 miliona KM veće prihode – naveli su u TI BiH.\nEkonomista Zoran Pavlović kaže za Srpskainfo da su javna preduzeća postala plijen, odnosno predmet raspodjele vladajućih koalicionih partnera.\n– Nije im bitno kako posluje javno preduzeće, već koliko će doprinijeti finansiranju stranke ili pojedinaca koji su imenovani na funkcije – objašnjava Pavlović.\nDodaje da su javna preduzeća prestala biti primarno kompanije koje služe građanima, već je raspodjela plijena učinila da javna preduzeća postanu najveći gubitaši u privredi Srpske i da za te gubitke niko ne odgovara.\n– Neko javno preduzeće obavi određene poslovne aktivnosti iz nužde, a s druge strane doprinese poslovanju ili finansiranju stranaka ili zapošljavanju partijskih članova, rodbine političara ili neke druge linije. Sve to pokazuje da je naša situacija takva da su javna preduzeća 79 miliona maraka u gubitku, umjesto da svojim radom doprinose punjenu budžeta Srpske – kaže Pavlović.\nNavodi da su javna preduzeća došla u situaciju da ne mogu ni da se zadužuju kod komercijalnih banaka.\nPodaci koje je objavio TI BiH pokazuju da su trend lošeg poslovanja nastavila i preduzeća koja godinama gomilaju gubitke; 25 najvećih gubitaša napravilo je minus od 175 miliona KM i on je veći za oko 98 miliona nego prošle godine.\n– Rudnici Kreka Tuzla smanjili su prihode za čak 19 miliona i iskazali 30 miliona gubitka. Željeznice RS i Željeznice Federacije BIH ponovo bilježe ogromne gubitke, a iznosi koje troše na plate su u porastu. Od prošle godine u probleme su došla i nekad uspješna javna preduzeća koja su imala dobit. Tako je Binas Bugojno prepolovio prihode i umjesto dobiti sada ima gubitak od 3,6 miliona KM, a sudbina zaposlenih koji ovih dana izlaze na ulice i protestuju protiv političkog postavljanja kadrova je neizvjesna – naveli su u TI BiH.


Uhapšen zbog nasrtanja na sveštenika\nIzvor: Večernje novosti, 22.Maj.2020, 16:28\nBarska policija uhapsila je mladića S.K. (20) zbog sumnje da je pretio svešteniku, saopšteno je danas iz Uprave policije Barska policija uhapsila je mladića S.K. (20) zbog sumnje da je pretio svešteniku, saopšteno je danas iz Uprave policije. Kako se navodi, sveštenik N. R. prijavio je ranije danas da ga je ispred crkvene kuće, koja se nalazi u blizini crkve Svetog Nikole u Baru, nepoznata osoba vređala i fizički nasrtala na njega, ali da su je druge osobe u >> Pročitaj celu vest na sajtu Večernje novosti << tome sprečile.Policija je identifkovala osobu koja je nasrtala i vređala sveštenika i o svemu je obavešten nadležni državni tužilac, koji je naložio njegovo hapšenje zbog sumnje da je izvršio krivično delo ugrožavanje bezbednosti.Osumnjičeni će, uz krivičnu prijavu, biti priveden nadležnom tužiocu, saopšteno je iz barske policje.\nDvadesetogodišnjak iz Bara uhapšen zbog nasrtanja na sveštenika\nBarska policija uhapsila je mladića S.K. (20) zbog sumnje da je pretio svešteniku, saopšteno je danas iz Uprave policije...Kako se navodi, sveštenik N. R. prijavio je ranije danas da ga je ispred crkvene kuće, koja se nalazi u blizini crkve Svetog Nikole u Baru, nepoznata osoba vređala i fizički...


DODIK: Situacija u BiH haotična, Bošnjaci će urušiti kompletan politički sistem | Banjaluka.net\nDODIK: Situacija u BiH haotična, Bošnjaci će urušiti kompletan politički sistem\nSrpski član Predsjedništva BiH Milorad Dodik upozorio je da je zbog neformiranja vlasti na nivou BiH evidentan opšti zastoj u zemlji, da je situacija u BiH haotična i da nema izgleda da će ona biti popravljena u nekom razumnom periodu.\n“Opstrukcije koje vrše Bošnjaci će deprimirati i urušiti kompletan politički sistem u BiH. Moram da izrazim potpuno nezadovoljstvo stanjem, neaktivnostima organa na nivou BiH, zaustavljenjem rada Predsjedništva BiH, neformiranjem parlamenta, propuštenom prilikom za evropski put BiH”, rekao je Dodik u intervjuu Srni.\n“Kao predsjedavajući Predsjedništva moram zbog toga da uputim izvinjenje zvaničnicima EU”, naglasio je Dodik.\n“Teme kao što su migracije, ekonomske reforme, a prije svih status BiH u EU dovedeni su u pitanje zbog neformiranja vlasti na nivou BiH, posebno Savjeta ministara. Naravno da je to dio jedne trule političke igre bošnjačkih političara koju oni sistematski provode politikom onemogućavanja provođenja izborne volje srpskog i hrvatskog naroda”, istakao je Dodik.\n“To smo mogli da vidimo i kroz nedavni istup jednog od ministara iz reda srpskog naroda u Savjetu ministara. U prilog tome govore i određeni napadi Bakira Izetbegovića na Tužilaštvo BiH u slučaju podizanja optužnice protiv Dragana Mektića, tvrdeći da je on u pravu, a Tužilaštvo nije. Oni žele da sačuvaju i svoju poziciju u obavještajnom i bezbjednosnom sektoru, što Bakir Izetbegović naravno i ne krije. Sve to govori da oni samo žele da održe svoj uticaj na sve strukture na nivou BiH što je već dovelo do teških posljedica po zemlju, a izlazak iz takve situacije biće još teži”, ocijenio je Dodik.\nOn je rekao da je već vidljivo da je Predsjedništvo zaustavljeno u radu na mnogim pitanjima, počevši od toga da nije bilo u mogućnosti da predloži kandidata za predsjedavjućeg Savjeta ministara što su odbili bošnjački predstavnici, tvrdeći da su potrebne neke dodatne konsultacije.\nApsurdna situacija u BiH traje predugo\nIsto tako, kaže Dodik, vidljivo je da na nivou BiH nije konstituisan ni parlament. “Činjenica je da nisu konstituisane ni komisije parlamenta, jer nije dovoljno samo izabrati kolegijume i reći konstituisani su domovi u Parlamentarnoj skupštini, a to što su na primjer sadašnji ministri istovremeno i delegati i poslanici je apsurd. Tako da mi u BiH sada imamo jednu apsurdnu situaciju koja traje već previše dugo”, naveo je Dodik.\n“Najsvježiji primjer koji govori u prilog toj tvrdnji jeste da nemamo delegaciju u Parlamentarnoj skupštini Savjeta Evrope a koju je BiH bila dužna da saopšti do 6. aprila, imajući u vidu unutrašnju dinamiku Savjeta Evrope koji u aprilu treba da potvrdi agremane izabranim predstavnicima”, istakao je srpski član Predsjedništva.\n“Nedavno je rečeno da je Italija ušla u proces recesije, a ovih dana se govori i da su procjene privrednog rasta Njemačke u prva tri mjeseca ove godine značajno smanjene sa 1,6 na 0,8 odsto što će se sigurno reflektovati i na privrednu poziciju BiH i uticati na njenu ekonomiju i unutrašnje procese”, pojasnio je Dodik.\nMigrantska kriza uticaće na političke i ekonomske procese\n“I to je problem koji postaje sve veći zbog neformiranja vlasti, kao i prethodne loše koordinacije Ministarstva za ljudska prava i izbjeglice, Ministarstva inostranih poslova i Ministarstva bezbjednosti, zatim nedovoljne popunjenosti i sposobnosti Granične policije da adekvatno izvrši svoj zadatak zaštite granice i onemogući ulazak velikog broja migranata. To govori i da je koordinacija sa drugim policijskim agencijama u BiH veoma loša. Sve to BiH čini veoma ranjivom”, ocijenio je Dodik.\nOn je naveo da najnoviji podaci pokazuju da je u BiH registrovano četiri hiljade nezakonitih migranata smještenih u šest prihvatnih centara, a da je do kraja februara registrovano 1.045 novih migranata što je znatno više u odnosu na prošlu godinu.\nPrema njegovim riječima, 2018. godine prijavljeno je više od 24 hiljade migranata, a uopšte se ne zna broj onih koji su neprijavljeni.\n“Danas vidimo da mnogi od njih vrše nasilje po BiH, napadajući ljude na ulicama, otimajući im novac, mobilne telefone…”, rekao je Dodik, ističući da je posebno zanimljiva struktura migranata, bar ovih registrovanih.\n“To daje potpuno novu dimenziju ovom problemu jer Pakistan i Iran nisu zemlje koje su zahvaćene ratnim dejstvima, znači nisu u ratnoj zoni, niti su ti ljudi morali pobjeći iz svojih kuća zato što je tamo rat. Takođe, vidimo da u Bihaću ima sve više problema sa migrantima i da ljudi sve više traže pomoć organa na nivou BiH koji ne reaguju. Ta reakcija nedostaje, a najbolja pomoć bila bi da se zabrani i spriječi ulazak migranata po uzoru na evropske zemlje. Ali kad nemate formiranu vlast onda dolazite u poziciju da imate ovakve situacije koji će se teško odraziti na ekonomske i političke procese po samu BiH”, upozorio je Dodik.\n“Najduži dio granice je u Republici Srpskoj i nesumnjivo da policija Srpske treba da jače svoje kapacitete i kroz formiranje rezervnog sastava policije koji bi mogao da reaguje i na mjestima koja nisu samo granični prelazi i tako spriječi njihov ulazak”, rekao je Dodik.\n“Naravno, tu će se odmah pojaviti priče nekih iz BiH da bi to bilo kršenje zakona, ali mi imamo prava da štitimo svoju bezbjednost. Naša policija je u tom pogledu veoma jasno uključena. Činjenica je da Granična policija ne može da to uradi u obimu koji je potreban. Ranije sam tražio uvođenje vojske na granicu, ali to sa stanovišta novog raspleta situacije i neformiranja vlasti mislim da treba isključiti kao mogućnost, jer namamo povjerenja u zajedničke institucije i moramo da jačamo kapacitet naše policije”, istakao je Dodik.\nOn je poručio svima u Republici Srpskoj da budu sigurni u vlast. “Mi smo spremni da upotrijebimo maksimalne kapacitete da obezbijedimo sigurnost i stabilnost u Republici Srpskoj”, naglasio je Dodik.\nDodik je dodao da relevantne informacije govore da bi u BiH u ovoj godini moglo da se nađe više od 70 hiljada migranta zbog je potrebno hitno se organizovati, a ukoliko to ne može da se učini na nivou BiH, onda Republika Srpska morati da učini sve kako bi se zaštitila od migranata po uzoru na evropske zemlje.\n“Kad tome dodamo da već ovih dana stižu borci ISIL-a koji su učestvovali u toj terorističkoj organizaciji, to pokazuje sa kojim ćemo se svim problemima suočiti u BiH, dok sa druge strane bošnjački političari sve čine da onemoguće formiranje vlasti. Sve to rade iz već poznatih razloga i pokušaja, na bazi onoga što su uspjeli da stvore, a to je pozicija navodne žrtve. Oni još igraju na kartu emocija međunarodne zajednice”, naglasio je Dodik.\nOn smatra da je to već pri kraju, jer je EU rekla da je spremna da radi sa BiH na njenom prioritetu – kandidatskom statusu i davanju mišljenja već u toku maja, ukoliko dođe do formiranja vlasti.\n“Već je vidljiv zamor i sa naše strane. Ti glupi sastanci bez rezultata svakako dosade u jednom trenutku tako da sada ovo što najavljuju sa novim sastancima stranačkih delegacija je samo novo razvlačenje i novi udar na poziciju i mogućnost da se formira vlast”, ocijenio je Dodik, koji je lider SNSD-a.\n“Mislim da stranci koji nisu ostrašćeni i koji su racionalni, kao oni koji sada sjede u evropskoj administraciji, prije svega u Briselu, apsolutno vide o čemu je ovdje riječ, dok oni ostrašćeni žele da nametnu samo jednu strukturu, te i dalje smatraju da je u BiH sve dobro”, rekao je Dodik.\nBiH ne služi ničemu\n“Srpska ima ozbiljnu štetu zbog neformiranja vlasti na nivou BiH, prije svega zato što Bošnjaci svugdje gdje mogu devastiraju ili bar pokušavaju da devastiraju srpski narod i njegovu volju. To se vidi kroz činjenicu da sprečavaju adekvatne političke predstavnike da rade ono što je njima Ustavom rečenom. Nas je izabrao srpski narod i samo tražimo da se to što pripada srpskom narodu na bazi legalnih i legitimnih izbora stavi na raspolaganje. Ne molimo nikoga. Odugovlačenje i priča Bošnjaka koji svaki dan nešto novo izbace kako bi spriječili taj proces, sigurno urušavaju povjerenje Srba i Srpske u BiH”, naglasio je Dodik.\nOn je istakao da nije dovoljno da srpska i hrvatska strana već u decembru imaju kapacitet za formiranje vlasti, kad na trećoj strani u Sarajevu postoji politička trulež koja stalno pokušava da prizemnim igrama zadrži status kvo, odnosno da radi na zloupotrebi institucija – od obavještajne službe do drugih organa koji isključivo služe za bošnjačke interese, a devastiraju druge.\n“Radiću na tome da to bude što vidljivije i drugima sve jasnije. Niko ne može da pobije da je bošnjačka politička elita, okupljena oko Bakira Izetbegovića, apsolutno u procesu devastacije snage BiH i njege mogućnosti da preživi na srednjoročnom planu, a kamoli dugoročnom”, naglasio je Dodik.\n“Neka svi koji to kritikuju odu u Ameriku i vide kako to izgleda. Američka policija ima ovlaštenja da, samo ako posumnja da je neko spreman da pruži otpor, puca u njega, da ga ubije. Onda nama pričaju o nekim pravima i slobodama. Prije rata smo živjeli u uslovima kada ni vrata na kućama i stanovima nismo zaključavali, a tada je važilo priča o velikom broju katanaca na kućama recimo u Americi kako bi se zaštitili od provalnika. Sada je, nažalost, došlo i kod nas vrijeme takve vrste. Ima sve više odmetnutih grupa koje hodaju na terenu, pljačkaju i unose nestabilnost ljudima”, istakao je Dodik.\n“Naravno, treba se boriti protiv zloupotreba policijskih službenika, ali to nije danas dominantno pitanje, nego je to činjenica da su policijski službenici postavljeni kao glineni golubovi na različitim mjestima, i samo se gleda kako oni postupaju bez obzira kakvi kriminalci se nalazili s druge strane”, naglasio je Dodik.\nSaglasan sa slobodom novinarstva, uz odgovornost\n“U Americi kada neko u medijima nekoga okleveta, ako ga tuži, može da dobije nekoliko miliona obeštećenja od onoga koji je to učinio. Kod nas je to svedeno na što je moguće veće ogovaranje, na uništavanje porodice, uz jedan broj novinara, skorojevića koji koriste kvazi ili tačne obavještajne procjene o nekom i to iznose u javnost bez ikakve odgovornosti, koristeći društvene mreže i bježeći na taj način od odgovornosti. Nažalost sve je manji broj profesionalnih novinara koji drže do profesije i etike”, naglasio je Dodik.\n“Ovdje i jeste riječ o tome da se uruši povjerenje u sistem, u državu, u Republiku Srpsku. Zato se ovdje traži apsolutna sloboda. Ne možete očekivati da meni neko dođe iz zapadnih zemalja i da mi objašnjava kako se treba dati apsolutna sloboda, a oni donose zakon o sprečavanju širenja netačnih podataka putem društvenih mreža. Pa, mi ćemo samo to prepisati od njih”, naglasio je Dodik.\n“Hajdemo prepisati policijska prava iz Amerike, ništa drugo ne tražim. Zašto mi to ne možemo da uradimo? Ili, evo prepisaćemo samo njihove kazne za klevete i sudske prakse, pa da vidite kako to izgleda kada o nekome iznesete lažne podatke i dobijete kaznu od milion dolara. Moramo uvesti reda. Bez obzira što su kvazi organizacije, koje su plaćene od Soroša i drugih, pokušale da prave galamu, ta stvar će ići i biti još više pooštrena”, naglasio je Dodik u intervjuu Srni.


Apple potkrada Evropsku uniju? - Trakavica\nApple potkrada Evropsku uniju?\nEvropska unija je danas pokrenula istragu koja treba da pokaže da li se posebni poreski sporazumi ponuđeni kompanijama kao što su Apple i Starbucks u Irskoj, Luksemburgu i Holadniji mogu smatrati nezakonitom državnom pomoći.\n– U vrijeme problematičnih budžetskih prihoda, veoma je važno da velike međunarodne kompanije plaćaju pravedne poreze -izjavio je evropski komesar za konkurentnost Hoakin Almunija, prenosi agencija Frans pres.\nBrojne kompanije, uključujući Starbucks, Amazon, Google i Apple, našle su se pod pritiskom političara zbog poreza. Poreski mehanizmi u Irskoj, Holandiji i Luksemburgu omoćavaju firmama koje bilježe gubitke u zemljama sa višim porezima da profit prijavljuju u zemljama sa nižim porezima. Kako navodi Almunija, ovo može da se smatra ilegalnom državnom pomoći i predstavlja diskriminaciju drugih članica EU.\n– Prema propisima EU o državnoj pomoći, nacionalne vlasti ne mogu da donose mjere koje određenim kompanijama omogućavaju da plate niže poreze nego što bi trebalo kada bi poreski propisi bili pravedni – navodi komesar.\nProšle godine, nakon javnih kritika poreskih sporazuma Starbucks-a u Britaniji, ta kompanija je pristala da plati 20 miliona funti na ime poreza na poslovanje. Starbucks je 2012. priznao da u Britaniji nije platio porez na zaradu od 400 miliona funti (485 miliona evra) iz perioda od 2009. do 2012.\n(Trakavica.com / Izvor: atvbl.com\nApple evropska unija Iphone kradja mac\nSVET 26 Putin prokomentarisao ideju o “evropskoj vojsci”\n“Evropska unija se našla gotovo u stanju uzbune”


Ivica Tončev se izvinio predsedniku Vučiću: Ipak nećemo otpustiti radnike! | Vestinet.rs\nPočetna AKTUELNO\tIvica Tončev se izvinio predsedniku Vučiću: Ipak nećemo otpustiti radnike!\nIvica Tončev se izvinio predsedniku Vučiću: Ipak nećemo otpustiti radnike!\nVlasnici i menadžment hotela „Nais“ izvinjavaju se predsedniku Srbije Aleksandru Vučiću, našim radnicima koji su se uznemirili zbog mogućnosti da izgube svoja radna mesta, kao i svima koji svakodnevno ulažu ogromne napore u borbi protiv koronavirusa.\n– Nakon reakcije predsednika Vučića a svesni ozbiljnosti situacije u kojoj se nalazi Srbija odlučili smo da uprkos ekonomskim gubicima koji nam predstoje ipak sve radnike ostavimo na platnom spisku hotela, nezavisno od radnog statusa, do kraja vanrednog stanja.\nOdlučili smo da sačuvamo sve svoje radnike i njihove porodice da bismo uživali u vremenu koje dolazi nakon pobede nad koronavirusom. Ovo teško vreme zahteva solidarnost svih nas i mi želimo da pokažemo da ćemo uvek biti uz Srbiju.\nNastavićemo zajednički borbu protiv koronavirusa i ekonomskih posledica koje je izazvao i pobedićemo!\nVučić: Hotel „Nais“, u vlasništvu Ivice Tončeva, otpustio je 60 posto radnika – uskratićemo mu svaku podršku države!\nAleksandar VučićIvica TončevkoronavirusNaisotkazpandemijaradnici\nOgorčeni građani Italije skinuli zastavu Evropske unije i zamenili je ovom… – FOTO


Treneri i igrači VK Partizan podržali bivše vaterpoliste\nTanjug 3. jula 2020. 10:59\nBEOGRAD – Udruženje trenera VK Partizan i kompletan prvi tim, nakon pisma bivših igrača VK Partizan koji su zatražili ostavke Uprave i raspisivanje vanredne Skupštine sa ciljem prevazilaženja teške situacije u jednom od najtrofejnijih evropskih klubova, pruziili u jednoglasnu podršku ovoj inicijativi.\nU pismo podrške prvotimaca VK Partizan ističu da je „prethodna sezona bila neizdrživa jer više od pet meseci nisu postojali ni osnovni uslovi za trening na bazenu“.\n„Mi, igrači VK Partizana, koristimo ovu priliku da apsolutno podržimo sve zahteve i namere naših starijih, proslavljenih vaterpolista. Još jednom želimo iz prve ruke da ukažemo na probleme sa kojima smo se susretali, od kako smo postali prvotimci VK Partizana. Prethodna sezona je bila neizdrživa, više od pet meseci nisu postojali ni osnovni uslovi za trening na našem bazenu. Bili smo prinuđeni da tražimo termine na drugim bazenima, kako u Beogradu, tako i po drugim gradovima u Srbiji“, navodi se u pismu prvotimaca VK Partizan.\n„Kada ne bi dobili slobodne termine na drugim bazenima, trenirali smo u parku na Tašmajdanu. I pored svih ovih problema nismo imali ni minimalno razumevanje, ni podršku od strane Uprave. Da ne spominjemo da smo opremu dobijali od naših sponzora, darodavaca, a o platama i da ne govorimo. Zbog svih ovih problema sa kojima smo se borili, veoma smo zahvalni Filipoviću, Gociću, Nikiću, Koroliji…i ostalim našim starijim kolegama što su pokrenuli inicijativu za promenu u VK Partizan. Odbijamo svaku dalju saradnju sa trenutnom upravom, i nadamo se da će do pozitivnih promena doći što pre. Molimo sve koji mogu, da pomognu VK Partizan da se vrati na stare staze slave i uspeha“, zakljucuje se pismu vaterpolista crno-belih.\n„Udruženje trenera održalo je sastanak na kojem je dogovoreno je da treneri neće potpisivati ugovore sa klubom sve dok se upravljanje klubom ne vrati u legalne tokove, odnosno dok se uspešno ne organizuje Skupština. Nju je potrebno da zakaže legalni predsednik Skupštine Zoran Avramović, sa tačkama dnevnog reda koje je u svom rešenju naveo Gradski sekretarijat sa sport, a svojom odlukom potvrdilo Ministarstvo omladine i sporta. Treneri će u ovom periodu u punom kapacitetu i profesionalno ispunjavati sve svoje obaveze prema ekipama za koje su zadužene“, stoji u pismu trenera i dodaje se:\n„Dodatno, treneri će na minimum svesti komunikaciju sa kancelarijom kluba do uspešnog završetka Skupštine koju će zakazati Zoran Avramović. Minimum komunikacije obuhvata sportsku problematiku (oragnizacija treninga, utakmica,putovanja) eventualne situacije u vezi sa virusom COVID-19 i organizaciju Skupštine kluba u organizaciji Avramović Zorana. Treneri zahtevaju da kancelarija prestane sa opstrukcijom u procesu rada trenera, da se pod hitno deblokira račun Udruženja kako bi se trenerima isplatila plata, koju nisu primili već četiri meseca“, zaključuje se u psimu trenera VK Partizana.\nDanas za 12 sati zakazana je konferencija za medije VK Partizan povodom aktuelne situacije u klubu, na kojoj će govoriti predsednik UO Mirko Bradajić i direktorka Tatijana Rakas.\nRevijalni turnir i osnivanje bokserskog kluba u V. Gradištu


Amfilohije Radović, fotoarhiv\nNikoga ne napadamo ni ja, ni crkva, već izražavamo zabrinutost za sudbinu najvažnijeg i najsvetijeg dela srpske države, a Aleksandru Vučiću nikada nisam služio opelo. Ovim rečima je mitropolit crnogorsko-primorski Amfilohije Radović objasnio izjavu koju je dao za jednu crnogorsku televiziju da se boji da politika predsednika Srbije Aleksandra Vučića "vodi izdaji Srbije i Kosova".\nIpak, u utorak, dan nakon sporne izjave, Amfilohije se, odgovarajući na komentar Vučićevog sekretara Nikole Selakovića da se bavi vradžbinama, za podgorički dnevnik Dan osvrnuo i na aktuelnu predsednicu Vlade Anu Brnabić.\n"Ako je Vučić prvi put u istoriji srpskog naroda postavio jednu takvu osobu za premijera da navodno bude ugled srpskih majki i sestara, to su vradžbine, a ne ono što govori mitropolit", rekao je Radović.\nDirektor Kancelarije za Kosovo Marko Đurić ocenio je da su Amfilohijeve kvalifikacije o premijerki Srbije Ani Brnabić nedostojne jednog pravoslavnog vladike.\nPremijerka Brnabić na meti Amfilohija\nReagovala je i crnogorska Vlada, iskazavši "neslaganje sa rječnikom i pristupom koji je sa adrese crkvenog velikodostojnika saopšten kao uvredljiv prema predsjednici Vlade Republike Srbije".\nIako se SPC nije zvanično ogradila od istupa Amfilohija Radovića, najbliži tome bio je patrijarh Irinej, koji je na liturgiji koju je služio u Banjaluci, povodom Dana Republike Srpske, rekao da “ljudi mogu da pričaju ovo ili ono, ali mi vidimo koliko se predsednik Srbije Aleksandar Vučić bori da sačuva Kosovo i Metohiju”.\n“Blagodarimo gospodu što nam je podario čoveka koji se lavovski bori za srpski narod, a posebno za mučeničko i stradalno Kosovo i Metohiju”, rekao je patrijarh Irinej, a prenosi agencija Tanjug.\nZa Miroslava Keveždija, filozofa i religiologa, najnovije izjave mitropolita crnogorsko-primorskog nisu iznenađenje, jer se "Srpska pravoslavna crkva (SPC) već godinama nalazi na tvrdim pozicijama".\n"Pošto Amfilohije ima visoko poštovanje unutar crkvenih krugova, može se reći da je to stav koji povlači to poštovanje za sobom", kaže Keveždi u izjavi za Radio Slobodna Evropa (RSE).\nSadžakov: Amfilohije, udarna pesnica primitivizma i haosa\nNjegošev trn u Amfilohijevom oku\nNa Amfilohijevu izjavu o Vučiću i njegovom odnosu prema Kosovu reagovali su ministar odbrane Aleksandar Vulin, njegova koleginica na čelu Ministarstva za infrastrukturu Zorana Mihajlović, a prvi se oglasio sekretar u Predsedništvu Nikola Selaković.\n"Reč je o čoveku koji je živom Vučiću dvaput održao opelo. On nije osudio Vučića na osnovu nečega što je on učinio, on se bavi vradžbinama", rekao je Selaković za Radio-televiziju Srbije (RTS).\nNakon ovih navoda, uz Amfilohija su stali arhijerejski protoprezviteri Mitropolije crnogorsko-primorske koji su u otvorenom pismu napade na njega ocenili "Božićnom medijskom hajkom". Jedan od potpisnika, podgorički paroh Velibor Džomić za RSE kaže da su tim pismom želeli da ukažu na besprimerno ophođenje prema mitropolitu Amfilohiju.\n"Ukazali smo da svako može da kritikuje mitropolita pa i predsjednik Vučić i njegovi saradnici, ali način na koji je to činio prvenstveno Nikola Selaković, a potom i ovi drugi, prosto su podstakli sveštenstvo da sedam arhijerejskih protiprezvitera reaguje i ukažemo na ono što smo ukazali", rekao je Džomić.\nSpisak kontroverznih izjava Amfilohija Radovića dugačak je gotovo kao i njegovo službovanje na mestu mitropolita, na koje je postavljen 1991. godine.\nOvaj crkveni velikodostojnik je, između ostalog, poznat po tome što je Paradu ponosa nazvao "smradom sodomskim", a žene koje su se podvrgle abortusu – "čedomorkama".\n"Svake godine pobiju u svojim utrobama majke Srpkinje više djece za jednu godinu, nego što su pobili Musolini i Hitler, i Broz i ovi koji su ovde na Kosovu i Metohiji", reči su Amfilohija.\nU javnosti Amfilohije je poznat i po svojim političkim istupima, neretko i na neprimerenim mestima. Tako je 2003. godine na odru ubijenog premijera Zorana Đinđića izgovorio: "Ko se mača lati od mača će i poginuti".\nNakon potpisivanja Briselskog sporazuma između Beograda i Prištine 2013. godine, Amfilohije je služio liturgiju za upokojenje Vlade Srbije na čijem je čelu tada bio Ivica Dačić.\nPenzionisani vladika Atanasije Jevtić na istom mestu je i javno zapretio tadašnjem premijeru Dačiću: "Premijer govori o realnoj politici i ne zanima ga nebeska Srbija. Tako je govorio i Zoran Đinđić i svi znamo kako je završio".\nDvojica crkvenih velikodostojnika su se početkom 2018. godine našla i među potpisnicima Apela za odbranu Kosova i Metohije koji je inicirala opoziciona Demokratska stranka Srbije. Inače, ova stranka je saopštila da se zbog Amfilohijeve izjave o Vučiću protiv mitropolita vodi "sramotna kampanja".\nPolitika uvek teži da ima što više manevarskog prostora, a Srpska pravoslavna crkva i Amfilohije kao jedan od njenih najistaknutijih predstavnika, sužavaju taj prostor, smatra Miroslav Keveždi.\nOn dodaje da SPC zauzima prostor političke opozicije vrlo radikalnih i beskompromisnih stavova.\n"Ona se direktno meša u političke stvari i pitanje granica. Sam Amfilohije spominje jednom prilikom istorijat pregovora vezanih za prostor Kosova i direktno se prebacuje na teren politike, što na neki način označava ove izjave koje smo sad imali kao neku vrstu manifesta opozicije spram politike koju vodi vladajuća stranka", ocenjuje Keveždi.\nGotovo svi beogradski tabloidi naklonjeni aktuelnoj vlasti u Srbiji na naslovnicama su imali izjavu mitropolita crnogorsko-primorskog, uz naslove poput: "Amfilohije crta Vučiću metu na čelu", "Amfilohije se bavi vračanjem", "Milov vladika napao Srbiju" (Milo Đukanović, predsednik vladajuće crnogorske Demokratske partije socijalista).\nPredsednik Srbije rekao je da će se o Amfilohijevim izjavama oglasiti 14. januara na Javnom servisu.


Ministarstvo kulture: Reagovanje udruženja najobičnija ideologizovana paskvila - Društvo - Dnevni list Danas\nPočetna » Društvo » Ministarstvo kulture: Reagovanje udruženja najobičnija ideologizovana paskvila\nMinistarstvo kulture: Reagovanje udruženja najobičnija ideologizovana paskvila\nMinistarstvo kulture i informisanja ocenilo je danas da je ragovanje Asocijacije Nezavisna kulturna scena Srbije (ANKSS), Udruženja likovnih umetnika Srbije (ULUS) i Saveza udruženja likovnih umetnika Vojvodine (SULUV) povodom stava Ministarstva o upadu na izložbu stripa „najobičnija ideologizovana paskvila“.\n1Piše: FoNet 16. oktobra 2020. 16.50 Izmenjeno: 18.36\n„Umesto što na primitivan način vređaju Ministarstvo i neargumentovano ga dovode u vezu sa najmonstruoznijom društvenom pojavom dvadesetog veka, autorima nesrećnog reagovanja bilo bi celishodnije da se, makar delićem svoje iskošene pažnje, posvete pitanju odgovornosti umetnika za svoj stvaralački izraz“. navelo je Ministarstvo u saopštenju.\nMinistarstvo savetuje da pažnju posvete pitanju gde su granice umetničke slobode i šta je to što kod pojedinaca i grupa može da pobudi različita osećanja i delovanja, od gnušanja, osećaja povređenosti, pa sve do verbalnih osuda različitog stepena ili čak reakcija kakve su se desile na inkriminisanoj izložbi.\n„Neka odgovore na pitanje da li su karikature izmasakriranih beba umetnost, i kakva?\nZaslužuju li te karikature osvrt ili bilo kakav komentar autora sramnog saopštenja ANKSS, ULUS i SULUV ili ne?\nDa li bi ‘umetnička sloboda’ bila u pitanju i da neki ‘karikaturista’ prikaže njihove ideološke i političke pokrovitelje ili daleko bilo decu, sa npr. sekirom u glavi“, upitalo je Ministarstvo.\nReagovanje ANKSS, ULUS i SULUV je ,smatra Ministarstvo, „najobičnija ideologizovana paskvila“, uz licemerno dovođenje u isti kontekst umetničke slobode, pojedinačnog zločina rasističke grupe i ubistva nedužnog dečaka, događaja iz ratova na prostoru bivše SFRJ i nasilničkog upada na „izložbu sa skarednim sadržajem“.\nKako se dodaje, sublimat svega toga jeste da je Ministarstvo nacističko, iako kada treba od tog istog Ministarstva da se dobiju sredstva za različite namene i projekte onda nema ni govora o nacizmu.\n„Ako od ANKSS, parapolitičke organizacije sklone amaterskom tumačenju istorijskih događaja i nismo očekivali ništa bolje, iznenađuje da su dva reprezentativna strukovna udruženja, koja bi pretežno trebalo da se bave položajem esnafa, počela da se bave istorijom iz hobija, uz krajnje subjektivnu selekciju istorijskih događaja“, navodi se u saopštenju.\nMinistarstvo je istaklo da ohrabruje ta udruženja, a naročito ULUS da nastave svoje inovativne naučno-istraživačke radove na temu istorije, a da će posebnu podršku Ministartsva dobiti u slučaju da se upuste u „istraživanje genocida nad srpskim narodom u dvadesetom veku i stradanja srpskog naroda u BiH, Hrvatskoj i na KiM devedesetih godina“. Saoštenje je potpisala pomoćnica ministra Ivana Dedić.\nPodsetimo, grupa od 15 mladića, sa maskama, crnim fajerkama i kapuljačama upala je na izložbu u okviru festivala „Novo doba”, bacila suzavac i pocepala izložene radove.\nMinistartsvo kulture je juče saopštilo da napad nije trebao ni da se desi a ni izložba.\nincident, Izložba, kultura, Ministartsvo kulture, upadBeograd\nMinistarstvo kulture pozvalo medijska udruženja da preispitaju svoju odluku\n16. oktobra 2020. u 23.50\nIako sam za ovakvu vrstu umetnosti nezainteresovan, ipak hteo bih da znam da li je još negde u svetu bilo ovakvih postavki, a naročito da li je izložba imala potrebne „papire“ i ko ih je verifikovao.


Beograd-Teheran-Ankara-Moskva-Prag - Snežana Čongradin - Peščanik\nEvropski put u srpskoj interpretaciji\nNedelju dana nakon što je ruski predsednik Dmitrij Medvedev pred srpskim poslanicima izneo ideju o stvaranju bezbednosnog sistema u kojem nijedna država ili organizacija poput NATO, ne bi trebalo da ima isključivo pravo da održava mir i stabilnost u Evropi, u Beograd je došao turski predsednik Abdulah Gul koji je prijateljstvo dve zemlje zasnovao pre svega na bezbednosnom projektu, tretirajući Srbiju, zemlju sa kojom se Turska ne graniči – kao turskog suseda.\nSamo dan posle posete turskog predsednika Srbiji, premijer te zemlje Tadžip Erdogan je boraveći u Teheranu izjavio da Turska podržava nuklearni program iranskog režima. Istovremeno, emitovan je snimak na kojem potpredsednik Vlade Srbije Ivica Dačić, u okviru posete Izraelu, ljubi Zid plača u Jerusalimu. Dogodilo se, odmah nakon toga, i to da Izrael javno podrži plan Ujedinjenih nacija za nuklearno razoružavanje Irana.\nSledi niz natpisa u stranim medijima o zabrinutosti lidera zapadnih zemalja zbog odluke Turske da stane na stranu Irana u vezi sa planovima razvoja nuklearnog oružja. Iranski režim bez objašnjenja prekoračuje rok (30. oktobar) za izjašnjavanje o planu UN-a, kojim bi mogli da budu izbegnuti sukobi sa Evropskom unijom i SAD. Da situacija bude još komplikovanija, u iščekivanju zvaničnog odgovora Irana, pojavile su se nezvanične informacije da je tamošnji režim odbio nacrt plana UN o transferu uranijuma na obogaćivanje u neku drugu zemlju. Kako prenosi Njujork tajms, Iran je obavestio posmatrače UN da neće prihvatiti nacrt plana sa kojim su se njegovi pregovarači nedelju dana ranije složili.\nDoprinos zvaničnika Srbije celokupnoj slici uspostavljanja „napetih“ odnosa na globalnoj sceni bio je skroman, ali za građane i evropske integracije vrlo značajan. Četvrti put ove godine, 26. oktobra, dakle dan pre nego što je turski premijer pružio podršku iranskom nuklearnom programu, Srbija odlučuje da ponovo ne podrži deklaraciju Evropskog saveta kojom se osuđuje kršenje ljudskih prava Iranu. Predsedništvo Evropskog saveta donelo je ove sedmice zaključak da je stanje ljudskih prava u toj zemlji na još nižem nivou nego što je to bio slučaj pre predsedničkih izbora, 12. juna ove godine. EU podseća vlasti u Teheranu da su se, kao članovi međunarodnog Pakta o građanskim i političkim pravima, obavezale na poštovanje univerzalnih ljudskih prava. „EU žali zbog kršenja slobode izražavanja i slobode medija. Ograničenja su još veća nego pre izbora“, piše u Deklaraciji. Dodaje se da je od juna do polovine oktobra u Iranu uhapšeno više od 4.000 novinara, uz primenu „brutalne sile“. Ranije ove godine, Srbija je bila jedina zemlja koja se nije odazvala pozivu da se pridruži deklaraciji Evropskog saveta, kojom se osuđuje iranski Revolucionarni sud zbog kažnjavanja Roksane Saberi optužene za navodnu špijunažu. Poslednjeg dana aprila ove godine, Srbija nije učestvovala u evropskoj osudi prakse javnih kamenovanja u Iranu. U periodu postizborne krize u toj zemlji, juna ove godine, zvanični Beograd ne potpisuje deklaraciju EU o očekivanju da kriza bude rešena kroz demokratski dijalog i na miran način.\nPoljubac koji je Zidu plača uputio Ivica Dačić u Jerusalimu, demonstracija je, valjda, „izbalansirane“ politike koju propagiraju Boris Tadić i Vuk Jeremić.\nMagazin Foreign Affairs piše da se “pokrenula planina u turskoj spoljnoj politici” i da osnove vojne i političke saradnje sa Zapadom, koja je trajala šezdeset godina, mogu biti narušene. Trajna kooperacija sa Zapadom, nakon početka hladnog rata u kojem je i započeta, koja je rezultirala turskim članstvom u NATO, otvorila je mogućnost da, kako piše list, saradnja bude moguća “čak i sa Izraelom, zemljom koju je Turska videla kao demokratskog saveznika u nemirnom regionu”. Dve zemlje su delile, kako se ističe, slične bezbednosne probleme, kao što je na primer bila sirijska podrška terorističkim grupama. Danas, međutim, na zajedničke vojne vežbe Turska više ne poziva Izrael nego Siriju, sa kojom pregovara i o strateškoj saradnji.\nNjujork tajms piše da se SAD i EU pitaju da li se ova “velika, sekularna muslimanska zemlja okreće ka Istoku umesto ka Zapadu”, imajući u vidu izglede Turske za učlanjenje u Uniju i činjenicu da se ona, sa “živošću koja nije viđena godinama”, usmereva ka muslimanskim zemljama. Pojedini zapadni zvaničnici dovode u pitanje pouzdanost Turske kao saveznika, dok se mnogi Turci pitaju da li bi oni trebalo da budu ti koji će odbaciti EU, pre nego što taj blok odbaci njih, ističe list.\nBojazan da bi Turska mogla da napusti svoju ulogu “mostograditelja” između Istoka i Zapda je pojačana ovog meseca, kada su otkazane vojne vežbe sa Izraelom što je, kako se ističe u američkom listu, dodatno zateglo odnose koji su uzdrmani tokom januara, kada je premijer Erdogan, pred svetskim liderima na ekonomskom forumu u Davosu, kritikovao izraelskog predsednika Šimona Peresa zbog rata u Gazi. Visoki turski zvaničnici, piše Njujork tajms, kažu da je Erdogan, koji je posredovao između Sirije i Izraela samo nekoliko nedelja pre sukoba u Gazi, smatrao agresiju ličnom izdajom i bespotrebnim ubijanjem nedužnih muslimana. Istovremeno, Turska je krenula u ono što su pojedine zapadne diplomate nazvale “uznemirujućim otvaranjem prema Iranu”.\nNjujork tajms podseća da su se predsednik Nikola Sarkozi i kancelarka Angela Merkel suprotstavili članstvu Turske u EU, jer ona “geografski nije deo Evrope”. Mnogi Turci, zaključuje list, smatraju da to odbijanje znači da njihova zemlja nije dobrodošla zbog svoje brojne muslimanske populacije.\nList navodi i mišljenje vodećeg turskog eksperta za evropska pitanja, Čengiza Aktara, koji smatra da bi Zapad, umesto da brine o tome da li se Turska okreće prema Istoku, trebalo da obrati pažnju na to da bi se “ranjena” zemlja mogla okrenuti Rusiji. “Ova vlada je savršeno sposobna da kaže “ne, hvala” Evropi i umesto toga se okrene Rusiji”, citira list, i dodaje da Rusija već uveliko mami Tursku, nudeći joj da postane distributivna tačka za snabdevanje energijom. Prema istraživanjima javnog mnjenja sprovedenim u Turskoj, broj ljudi koji sebe vide kao muslimane je skočio za deset odsto između 2002. i 2007; pored toga, skoro polovina njih sebe opisuje kao islamiste. Ono što čini razliku između islamista i ostalih muslimana je ideja da je islam više od religije – prema islamistima to je politički sistem na kojem treba zasnivati zakone, tj. društveno-ekonomsko uređenje države. Takođe, i podrška ulasku Turske u EU je opala na jednu trećinu populacije, sa ranijih nešto više od osamdeset odsto.\nZanimljivost posete Ivice Dačića Izraelu povećava i njegovo sastajanje sa ministrom spoljnih poslova te zemlje Avigdorom Libermanom, koji je potvrdio da Izrael neće priznati kosovsku deklaraciju o nezavisnosti. Izraelski list Harec prenosi vest iz britanskog Gardijana da je turski premijer Erdogan pre nekoliko dana izjavio da je “Liberman pretio da će upotrebiti nuklearno oružje protiv Gaze”. Prema pisanju lista, komentar je usledio nakon krize koja je nastala kada je Turska zabranila Izraelu da učestvuje u vojnim vežbama NATO. Kriza je produbljena, kako se ističe, kada je pre dve nedelje Ankara odbila da skine sa programa TV dramu u kojoj je izraelski vonik prikazan kako ubija palestinsku decu. Iako je Erdogan u intervjuu insistirao na tome da je izraelsko-turski strateški savez još uvek na snazi, ipak je naglasio, braneći iranski nuklearni program, da je predsednik Ahmadinedžad prijatelj Turske: “Nema sumnje da je on naš prijatelj.”\nTurska štampa je dosta pažnje posvetila kritici koju ta zemlja trpi zbog odnosa sa Iranom. Naročitu pažnju je privukla izjava premijera Erdogana kojom je odgovorio na kritike da je Turska okrenula leđa zapadu: “Jednim okom Turska gleda ka Zapadu, a drugim prema Istoku”. List Hurijet, međutim, navodi da je Erdogan rekao da će Turska nastaviti svoje odnose sa Izraelom. Turski premijer je rekao da bi bilo pogrešno tumačiti njegovu reakciju tokom Svetskog ekonomskog foruma u Davosu, kada se oštro sukobio sa izraelskim predsednikom Šimonom Peresom, kao stav protiv Zapada, piše Hurijetl. Drugi list, Milijet čak podseća na reči Mustafe Kemala Ataturka, turskog lidera zaslužnog za sekularizaciju države: “Otomanska imperija je pala onoga dana kada je raskinula veze sa Evropom. Mi nećemo ponoviti tu grešku”. Milijet takođe govori o dva lica turske spoljne politike, ali navodi i da je premijer Erdogan podsetio na to da Turska nastavlja pregovare sa EU o priključenju, da je ona članica NATO saveza, kao i da sarađuje sa mnogim zapadnim zemljama.\nList Sabah pod naslovom “Ti si jedan od naše braće” piše da je, prilikom posete Iranu, Erdogan potpisao značajne ugovore iz oblasti energetike i ekonomije, kao i da je, tokom susreta sa Ajatolahom Ali Hamenejom, najuticajnici iranski lider pohvalio tursku spoljnu politiku prema muslimanskom svetu. List Radikal piše da je svet vrlo pažljivo pratio posetu Erdogana Teheranu, tokom koje je on nastavio da pruža podršku iranskom nuklearnom programu. List Zaman citira Erdogana, koji je rekao da bi “svet trebalo osloboditi od nuklearnog naoružanja”, ali i istakao pravo svake države da koristi nuklearnu energiju.\nJoš jedan doprinos ovom iransko-tursko-srpsko-ruskom odnosu, koji postoji, ako ni po čemu drugom, onda kao grupa zemalja koja nije saglasna sa EU i SAD interesima, dao je i Vaclav Klaus, češki predsednik odbijajući da potpiše Lisabonski sporazum. On opisuje sebe kao “evropskog disidenta” i ne plaši se da zauzme snažnu prorusku poziciju. Nakon što je postalo jasno da je postavio još jednu prepreku potpisivanju Lisabonskog sporazuma, u poseti Moskvi on je svojim susedima rekao da je “ozbiljno zabrinut jačanjem evropskih integracija”.\nKako pišu Hospodarske novini, prilikom posete SAD u septembru, Klaus je izjavio da je Moskva mnogo manja pretnja za Češku od preregulisane Evropske unije. U intervjuu koji je nedavno dao neokonzervativnom Vašington tajmsu, Klaus je izjavio da su “politički sistem i sloboda u Rusiji trenutno na najvišem nivou u istoriji Rusije, u poslednja dva milenijuma”.


Beta 10. maja 2022. 22:30\nPotpredsednik Narodne stranke Miroslav Aleksić ocenio je danas da vlast pokušava da „uvuče opoziciju u igru“ oko uvodjenja sankcija Rusiji, ali da će vlast predsednika Srbije Aleksandra Vučića „morati sama da pojede čorbu koju je skuvala“.\nOn je istakao da Narodna stranka smatra da bi sa evropskim standardima i agendom EU prvenstveno trebalo uskladiti unutrašnju politiku Srbije, koja je od mnogo većeg interesa za gradjane Srbije od usaglašavanja spoljne politike.\n„Gradjanima Srbije danas je mnogo već problem kako će platiti struju, pošto se najavljuje poskupljenje od 30 odsto i čak 70 odsto za privredu, kako će kupiti gorivo, kako će poljoprivrednici kupiti đubrivo koje je poskupelo dva, tri puta, kako će kupiti hranu, jer je inflacija veća od 10 odsto, a životni standard će biti sve lošiji“, ocenio je potpredsednik Narodne stranke.\nAleksić je naveo da je sa EU potrebno usaglasiti medijske slobode, poštovanje zakona, borbu protiv korupcije i kriminala, ekologiju i sve važne oblasti od kojih zavise standard i kvalitet života gradjana.\n„Vlast koristi ukrajinsku krizu kao pokrivač za sve unutrašnje probleme. Očigledno je da je kriminal pobedio u ratu koji je vlast najavila, jer se mafijaška ubistva dogadjaju na ulicama usred dana“, rekao je Aleksić.\nNaveo je da bi o važnim pitanjima kao što je uvodjenje sankcija Rusiji trebalo raspravljati u Skupštini Srbije i dodao da je obaveza ljudi koji se bave politikom da vode računa o interesima gradjana, a ne da ispunjavaju bilo čije želje.\nUpitan o rezultatima beogradskih izbora, Aleksić je odgovorio da je reč o „Pirovoj pobedi vlasti, jer je više Beogradjana glasalo za opoziciju nego za vlast“.


KVARTALNI MONITOR BR. 64 – FREN\n29. juna 2021. godine u 11 časova održana je prezentacija novog broja Kvartalnog monitora – QM64 u prostorijama Ekonomskog fakulteta u Beogradu.\nNa prezentaciji predstavljene su analize i predviđanja ekonomskih trendova u Srbiji kao i Osvrt “Uticaj karakteristika privrede\ni politika države na kretanje BDP” u 2020. godini.\nU prilogu možete preuzeti prezentaciju sa ovog događaja kao i saopštenje za javnost.\nAutori najnovijeg broja Kvartalnog monitora istakli su sledeće:\nU privredi Srbije na prvim mesecima 2021. godine preovladjuju pozitivni trendovi. Privredna aktivnost se oporavlja brže nego što je očekivano, registrovana zaposlenost i zarade rastu, dok je spoljnotrgovinski deficit smanjen. Prisutne su i negativne tendencije, kao što je ubrzanje inflacije i usporavanje rasta kreditne aktivnosti. U prvom kvartalu rast BDP-a iznosio je 1,7%, a samo četiri privrede u Evropi su imale veći rast od Srbije. Nakon dužeg vremena, tekući platni bilans je bio u suficitu, ali je on ostvaren pod dominantnim uticajem privremenih faktora pa se već u drugom kvartalu očekuje relativno visok deficit. Registrovana zaposlenost imala je u Q1 solidan rast od 2,8% a nastavlja se i relativno visok realni rast zarada od 5,8% u odnosu na isti period prethodne godine. Tokom drugog kvartala u Srbiji, slično kao i u drugim zemljama došlo je do većeg ubrzanja inflacije nego što je očekivano – potrošačke cene su u maju na međugodišnjem nivou povećane za 3,6%, dok su cene industrijskih proizvoda porasle za čak 9%. Kreditiranje privrede u prvom kvartalu usporava uprkos trećem moratorijumu i dodatnom programu garantovanih kredita\nNa rezultate privredu Srbije značajno je uticao snažan oporavak svetske u evropskih privreda. U 2021. godini se očekuje rast svetske privrede od oko 6% i rast evropskih privreda od 4,2% što će uticati na rast tražnje za proizvodima iz Srbije i doprineti bržem oporavku stranih direktnih investicija. Kretanja cena na svetskom tržištu u prvom kvartalu su bilo povoljno za Srbiju jer su izvozne cene porasle za 5,2%, dok su uvozne cene opale za 4,1%, što je uticalo na značajno smanjenje spoljnotrgovinskog deficita, ali i na ubrzanje rasta BDP. Medjutim, rast cena nafte, poljoprivrednih i prehrambenih proizvoda, osnovnih metala, gradjevinskih materijala, poluprovodnika i dr. uticao je na ubrzanje inflacije u Srbiji koja je u maju dostigla 3,6%, dok su cene industrijskih proizvodjača povećale za čak 9% u odnosu na isti mesec prethodne godine.\nI pored ubrzanja globalne inflacije, najvažnije centralne banke u svetu nisu još uvek menjale svoju sadašnju politiku, tj. kroz niske kamatne stope i monetarnu ekspanziju još uvek daju prednost oporavku privrede u odnosu na kontrolu rasta cena. Ako inflacija potraje ili se ubrza to će biti signal da ona nije posledica privremenih poremećaja na tržištu nego preterane monetarne i fiskalne ekspanzije. U tom slučaju očekujemo da će vodeće centralne banke primeniti mere restriktivne monetarne politike kako bi očuvale svoju kredibilnost. Procenjujemo da se u narednih nekoliko meseci neće menjati monetarna politika NBS, ali nije isključeno da će u slučaju većeg ubrzanja inflacije biti neophodno određeno povećanje restriktivnosti do kraja godine. Nije sigurno kako će NBS rešavati nesklad izmedju ekspanzivne monetarne politike i politike fiksnog nominalnog kursa dinara u narednom periodu, odnosno da li će sadašnji nivo kursa braniti trošenjem deviznih rezervi ili će dopustiti manje slabljenje dinara. Odbranom sadašnjeg nivoa kursa, trošenjem deviznih rezervi, ublažili bi se inflacioni pritisci, ali bi se smanjila konkurentnost privrede. Na drugoj strani, slabljenjem dinara popravila bi se konkurentnost privrede, ali bi se dodatno povećala inflacija.\nUmesto prvobitno planiranog fiskalnog deficita od 3% BDP-a fiskalni deficit će, nakon rebalansa, biti između 6 i 7% BDP-a što će da vodi daljem rastu javnog duga u odnosu na BDP. Javni dug Srbije će do kraja godine preći nivo od 60% BDP-a, što se može smatrati visokim nivoom duga za zemlju srednjeg nivoa razvijenosti. Za stabilizaciju i preokretanje trenda dinamike javnog duga biće potrebno u narednim godinama voditi politiku niskog deficita. Za sada smanjenje fiskalnog deficita je moguće ostvariti usporavanjem rasta državnih rashoda, što znači da nije potrebno povećanje poreza i smanjenje rashoda. Ukoliko se usporavanje rasta rashoda ne sprovede pravovremeno, nije isključeno da će u budućnosti biti neophodne i takve mere.\nZbog dodatnih fiskalnih stimulansa, usvojenih kroz rebalans budžeta, ali i bržeg oporavka svetske privrede prognozu rasta privrede Srbije u 2021. godini povećavamo na 6%. Mada su kratkoročne perspektive rasta privrede Srbije povoljne, postoji više faktora koji bi mogli da uspore njen oporavak u srednjem roku. Na usporavanje privrednog rasta mogao bi da utiče nastavak rasta inflacije koji smanjuje realnu vrednost dohodaka, a time i realnu vrednost tražnje, a rastuća inflacija mogla bi da izazove restriktivniju monetarnu i fiskalnu politiku. Moguće je usporavanje oporavka svetske privrede pod uticajem eventualnog pogoršanja epidemiološke situacije tokom naredne jeseni i zime ili zbog krize privatnih i javnih dugova u nekoj velikoj zemlji.


Verovatnoća da li analiza Qualified® testa može biti sprovedena uspešno ili ne, dosta zavisi od toga koliko je slobodno-cirkulišuće fetalne DNK (cffDNA) prisutno u majčinoj krvi. Procenat cffDNA zavisi i od nedelje trudnoće (što je trudnoća ranija, to je cffDNA prisutna u manjem procentu), kao i od težine majke (što je veća težina majke, to će biti izolovano manje bebine cffDNA).\nDa bi se utvrdio određeni hromozomski poremećaj kod fetusa, udeo slobodno-cirkulišuće fetalne DNK (cffDNA) („fetalna frakcija“) u krvi majke mora iznositi najmanje 2%. Qualified® test se može uraditi od navršene 10. nedelje trudnoće (GN 10 + 0), jer udeo fetalne DNK u majčinoj krvi raste sa odmicanjem trudnoće. Do 21. nedelje trudnoće se udeo bebine DNK iz nedelje u nedelju povećava za 0, 1% , dok se nakon 21. gestacijske nedelje povećava za 1, 1%.\nPartnerska laboratorija meri „fetalnu frakciju“ prilikom sprovođenja svakog Qualified ® testa. Ukoliko je fetalna frakcija ispod 2%, ne može se sprovesti evaluacija testa. Bio Save Lab tada dobija obaveštenje iz laboratorije u Italiji da je nešto kasnije potrebno dostaviti novi uzorak krvi i o tome obaveštava klijentkinju.\nTim u laboratoriji BioRep® čine visokokvalifikovani lekari i naučnici, uključujući i specijaliste humane genetike, laboratorijske medicine, ginekologije i akušerstva.


Zanima vas gde možete kupiti košulje koje nosi britanski princ Vilijam? — Wannabe Magazine\nZanima vas gde možete kupiti košulje koje nosi britanski princ Vilijam?\nRoberto Baressi, domaći proizvođač pamučnih košulja, sklopio je ugovor sa Albini Grupom, italijanskim proizvođačem visoko kvalitetnog pamuka koji svakodnevno nose članovi britanske kraljevske porodice, političari, poznati holivudski glumci i mnoge druge poznate ličnosti koje sebi mogu da priušte najbolji kvalitet. Dogovor dve kompanije podrazumeva i niže cene košulja, prilagođene srpskom tržištu.\nBritanskog prestolonaslednika princa Vilijama i njegovu ženu Kejt već godinama poznati modni časopisi proglašavaju jednim od najelegantnijih parova na svetu. To međutim, članovima kraljevske porodice nije prvi put da se nalaze na ovakvim listama. Osim Kejt Midlton i Lejdi Dajane, dve žene koje svakako zaslužuju ovu laskavu titulu, i muški deo britanske kraljevske familije poznat je po odmerenoj i istovremeno veoma luksuznoj i kvalitetnoj odeći.\nPrinc Čarls od Velsa se već četiri decenije uglavnom oblači kod istog proizvođača košulja – Turnbull & Asser, a ovu tradiciju prihvatio je i njegov sin Vilijam. Šta više, prilikom svih bitnih pojavljivanja u javnosti, pa i sopstvene veridbe, princ Vilijam je nosio košulje ovog britanskog brenda starog 130 godina.\nRoberto Baressi košulje – matrimonial kolekcija\nTurnbull & Asser inače proizvodi košulje od visokokvalitetnog pamuka uzgajanog u Egiptu koji decenijama unazad kupuje od italijanske firme Albini. Ova tekstilna kompanija već 138 godina širom sveta prodaje najkvalitetniji stoprocentni pamuk, a odnedavno se i u Beogradu mogu naći košulje napravljene od njenih materijala. Naime, kompanija Roberto Baressi, domaći proizvođač kvalitetnih pamučnih košulja, sklopila je ugovor sa Albini Grupom, i sada od njenih materijala pravi svoje proizvode koji, prema ugovornim obavezama, nose dve etikete – Albinijevu i Roberto Baressi-jevu.\nAlbini Group – vodeći proizvođač pamuka u Italiji\nRoberto Baressi – made in Serbia\nSada, dakle, i Beograđani, po pristupačnim cenama, mogu da provere šta se to toliko svidelo poznatim kupcima pomenutih košulja od italijanskog pamuka, poput Vinstona Čerčila, ili svakog glumca koji je igrao Džejmsa Bonda još od Šona Konerija.\nPosetite obavezno sajt Roberto Baressi-ja ili njihovu facebook stranicu.\nKljučne reči Albinibritanska kraljevska porodicadomaće košuljedomaći proizvodidomaći proizvođačitalijanski stilkošulje za muškarcekraljevska porodicakvalitetne košuljekvalitetne muške košuljemade in Serbiamodamuska modamuske kosuljemuške košulje Beogradmuške košulje Roberto Baressimuške košulje u Beogradupamukprinc ČarlsPrinc VilijamRoberto BaresiRoberto Baressi


Vesti online / Sport / Fudbal / Izbačeni Rus se vratio u Francusku\nOn je agenciji AFP rekao da se vratio u Francusku da bi pratio meč Rusije protiv Velsa.\n- Francuske vlasti su mi rekle da nisam deportovan, već samo izbačen. Moja šengenska viza nije poništena i svi su pečati još tu - rekao je Šprigin.\nZbog toga, naveo je, "može legalno da boravi u Evropskoj uniji".\n- Na utakmici sam sa kartom - istakao je Šprigin u telefonskoj izjavi sa stadiona u Tuluzu.\nFUDBAL Slucki napustio klupu Rusije\nFUDBAL Englezi u šoku: Rusima veliki bod u sudijskoj nadoknadi!


Arriva: Ukoliko ne reaguju, u četvrtak blokiramo saobraćaj u Beogradu - Boom93\nKompanija Arriva Litas najavila je blokadu saobraćaja u užem gradskom jezgru Beograda. U ovom preduzeću navode da će to uraditi u četvrtak, 8.oktobra u znak protesta zbog nepreduzimanja mera od strane institucija i nadležnih organa Republike Srbije protiv, kako navode, nezakonitosti u postupku javne nabavke za izbor privatnog partnera za usluge prevoza na teritoriji grada Požarevca.\nU saopštenju Arrive navodi se da je odluka da se protesti radikalizuju doneta nakon “niza neregularnosti tokom tenderskog procesa s obzirom da je tenderska dokumentacija u suprotnosti sa javno objavljenom studijom o saobraćaju i sa projektom javno privatnog partnerstva odobrenog od nadležnog organa”.\nKako kažu, najpre zbog toga jer je kreiran samo za jednog ponuđača koji jedini u Republici Srbiji poseduje 25 vozila sa pogonom na komprimovani prirodni gas koja su mlađa od 9 godina.\nU saopštenju se citira izjava direktora saobraćaja u Arriva Litas, Dušana Krstića da ponuđači kojima je dodeljen ugovor o javnom prevozu u Požarevcu ne zadovoljavaju zahteve tendera po nekoliko osnovnih pitanja.\n“Neispunjenje osnovnih obaveznih uslova – ovlašćeni zastupnik Duga doo Petlovača je dostavio potvrdu da jeste osuđivan, probijena budžetska vrednost javne nabavke, tražena Uverenja za Continetal tours ne zadovoljavaju uslove, dostavljena je dokumentacija za 23 autobusa umesto za 25, sva vozila su starija od 9 godina, nije dostavljena tražena dokumentacija kao dokaz kadrovskog kapaciteta (za 16 vozača nije dostavljena tražena dokumentacija)”.\nTakođe, u saopštenju se citira njegova druga izjava da je Kancelarija za javne nabavke Republike Srbije potvrdila da za pomenuti tender nije imenovan građanski nadzornik, što je obaveza za sve tendere vrednosti preko 1 milijarde dinara, zbog čega se mora poništiti ceo tenderski postupak i sve odluke.\n„Država Srbija do sada od stranih vlasnika ovog privrednog društva imala 20 miliona evra direktnih investicija kao I 1 milion evra plaćenih poreza i doprinosa na godišnjem nivou. Zbog svega navedenog, preispituje se opravdanost daljeg ulaganja na teritoriji Republike Srbije, a strategija kompanije svakako jeste da proširi saobraćajno tržište na ovoj teritoriji“.\nU Arrivi kažu da ukoliko niko od nadležnih organa I institucija ne reaguje do naredne srede, u četvrtak blokiraju saobraćaj u užem centru grada Beograda.\nPodsećamo, u ponedeljak je u Požarevcu Arriva obustavila celokupan gradsko-prigradski saobraćaj u Požarevcu, obustavila rad autobuske stanice i svojim autobusima blokirala autobuska stajališta.\nOznakeArriva Beograd blokada Litas Požarevac Saobraćaj saopštenje\n1. oktobra 2020. u\ne da ste kupili jedno 50 Vučićevih autobusa iz Ikarbusa sa znakom Mercedes Benza bilo bi drugačije\nRukovodstvo grada Po je leglo zmija kojim upravlja SNS. Kad bi dosla neka ozbiljna inspekcija i pravosudje radilo svoj posao, najverovatnije bi mnogi krivično odgovarali! Zbog nekolicine ljudi da trpi ostatak stanovnistva – to je nedopustivo! Mora se sve ispitati do najsitnijeg detalja pa sta bude! Pa nije gradonacelnik tamo neki bog i nije grad privatno ili SNS vlasništvo! Sve na videlo da se stavi i oni koji su ovo zacinili da odgovaraju po zakonu!\nMa da, svi su krivi samo je Litas prav…


Armin Alibašić uhapšen u Srbiji zbog plana da ubije Putina?!\nMoskva tajms pod naslovom “Srbija uhapsila čovjeka koji je planirao da ubije Putina” prenosi vijest o hapšenju čoveka osumnjičenog za planiranje atentata na ruskog predsjednika Vladimira Putina tokom njegove posjete Srbiji.\nMoskva tajms ističe kako je Putin u Beogradu, gdje se očekuje da potpiše nekoliko sporazuma o bilateralnoj saradnji i da se pozabavi tenzijama između Srbije i Kosova.\nDalje se navodi kako je Armin Alibašić (21) uhapšen na jugu Srbije zbog navodne sumnje da je pripremao teroristički napad tokom Putinove posjete.\nTakođer, podsjeća se da je policija u njegovom stanu pronašla oružje i materijal za pravljenje eksploziva, kao i simbole ISIL-a.\nArmin AlibašićBeogradSrbijaVladimir Putin


Moderan gradski stil sa "cool" SUV stavom | Reklamirajte se\nModeran gradski stil sa „cool“ SUV stavom\nU odnosu na Opel Mokku X, koja dolazi sa opcionim pogonom na sve točkove za povremene off-road izlete, novi Opel Crossland X je predodređen za urbano okruženje sa svojim kompaktnim dimenzijama karoserije, dok je u isto vreme savršeno pogodan za bogatu kupovinu u prodavnici organske hrane ili put u Toskanu za vreme godišnjih odmora. Sa dužinom od 4,21 metra, novi Crossland X je 16 centimetara kraći od Astre, dok je u isto vreme 10 centimetara viši. Novajlija nudi vanserijske inovacije, koje svakodnevnu vožnju čine bezbednijom, komfornijom i lakšom. Inovativni, kompletni LED farovi, „head-up“ displej i panoramska zadnja kamera koja pokriva 180 stepeni, uz naprednu asistenciju pri parkiranju, upozorenje na čeoni sudar sa detekcijom pešaka i automatskim kočenjem u slučaju nužde¹, sistem upozorenja na pospanost vozača², održavanje vozne trake, prepoznavanje saobraćajnih znakova sa ograničenjem brzine i detekciju „mrtvog ugla“, samo su neki od primera. I vozač i suvozač mogu da uživaju u prednostima koje donose nagrađivana, AGR (Kampanja za zdravija leđa) sertifikovana, ergonomska sedišta. Opel je jedini proizvođač u segmentu koji u ponudi ima ovakav vid komfora (kako u Crosslandu X, tako i u Mokki X). S druge strane, maksimalna zapremina prtljažnika od 520 litara, kada su nasloni zadnjih sedišta uspravni, vodeća je u klasi. Pored toga, putnici pozadi imaju mogućnost da podešavaju poziciju sedenja uzdužno, i to za 150 milimetara, na taj način povećavajući prostor za noge ili zapreminu prtljažnika. Ovo Crossland X čini još funkcionalnijim.\nPromocija novog Volkswagen Craftera


Kanton Sarajevo formira Krizni štab za ekonomska i privredna pitanja – Fokus.ba\nKanton Sarajevo formira Krizni štab za ekonomska i privredna pitanja\nDa li će uposlenici u državnom sektoru biti spremni podijeliti teret krize sa onima u privatnom\nVlada Kantona Sarajevo je iskazala spremnost da preuzme odgovornost i poduzme mjere za pomoć privredi u situaciji izazvanoj koronavirusom. Predsjednik Udruženja poslodavaca Kantona Sarajevo Safudin Čengić, nakon današnjeg sastanka sa članovima Vlade, istakao je kako je prevashodni cilj zaštita radnika, odnosno zadržavanje radnih mjesta.\n-Naša poruka javnosti je da smo spremni svi zajedno snositi teret ove krize, tako što će Vlada snositi određene troškove, odnosno subvencije za uposlenike iz fondova ili drugih prihoda, kao i poslodavci. Također, na način da daju radnicima određeni iznos plate u periodu dok ne rade. Očekivanja poslodavaca su da se, pri tome, neće praviti razlika između javnog i privatnog sektora – istakao je Čengić, uz poruku da moramo biti solidarni, a uposlenici u državnom sektoru biti spremni podijeliti teret krize sa onima koji rade u privatnom sektoru.\nPremijer Kantona Sarajevo Mario Nenadić kazao je da je Udruženje poslodavaca promptno djelovalo i ukazalo na probleme u privredi, te dodao da Vlada djeluje u dva pravca.\n-Jedan je zaštita zdravlja i života ljudi kroz preventivno djelovanje i rad medicinskih i drugih štabova, a druga naša zadaća je kako nastaviti život u Kantonu. Obje zadaće podjednako su važne, ne smijemo rasipati raspoložive resurse i zato su nam razgovori sa poslodavcima važni. Osim postojećeg Kriznog štaba Ministarstva zdravstva KS koji je postao sastavni dio Štaba civilne zaštite KS, moramo hitno formirati Krizni štab za ekonomska i privredna pitanja u Kantonu Sarajevo – kazao je Nenadić.\nOn je naveo da je sa predstavnicima poslodavaca usaglašeno niz neophodnih mjera koje su pravac za dalje zajedničko djelovanje.\n-Ono što ćemo tražiti od poslodavaca je da moramo skupa djelovati na očuvanju radnih mjesta, a o mjerama kojima ćemo to postići i kako ćemo teret podijeliti, ostaje nam da kroz ovaj Krizni štab razgovaramo u narednim danima. Štednja, racionalno raspolaganje resursima i njihovo usmjeravanje u očuvanje radnih mjesta su ključni – izjavio je premijer Nenadić,te najavio da će usaglašene mjere sa poslodavcima biti na dnevnom redu sutrašnje sjednice Vlade.\nMinistar privrede Kantona Sarajevo Draško Jeličić zahvalio je poslodavcima na inicijativi radi donošenja mjera, te je naglasio da nakon okončanja krize, slijedi dugotrajna borba za revitalizaciju privrede, posebno oblasti koje će pretrpjeti najveću štetu zbog posljedica globalne pandemije koronavirusa,saopćila je Služba za protokol i press Kantona Sarajevo.


Šta je i kako izgleda crowdfunding kampanja u medijima u Srbiji? - Društvo - Dnevni list Danas\nPočetna » Društvo » Šta je i kako izgleda crowdfunding kampanja u medijima u Srbiji?\nProteklih godina crowdfunding groznica zahvatila je najrazličitije sektore i industrije na globalnom nivou, pa ni mediji nisu izuzeti od ovog trenda.\n0Piše: Crowdfunding.rs 23. maja 2019. 16.00 Izmenjeno: 24. maja 2019. 04.01\nCrowdfunding u medijima sličan je crowdfunding-u za druge projekte i kampanje, ali ima i nekoliko svojih specifičnosti. Te specifičnosti proizlaze iz same prirode medija, višedecenijskog trenda izgradnje odnosa između medija i publike, ali i trenda koji se ogleda u smanjenju prostora za slobodno i samostalno novinarstvo, piše na blogu portala Crowdfunding.rs.\nSpecifičnosti medijskog crowdfunding-a\nTrendovi u medijima jedan su od osnovnih razloga za odluku medija da sprovede crowdfunding kampanju. U odnosu na obim aktivnosti i troškove, crowdfunding uglavnom ne može da obezbedi 100 odsto godišnjeg budžeta, ali može određeni procenat i udeo u ukupnom budžetu.\nKroz crowdfunding se smanjuje i rizik za opstanak ili smanjenje kvaliteta izveštavanja, jer se jedan deo sredstava nadoknađuje kroz ovaj vid finansiranja.\nKako su novinari često istovremeno i javne ličnosti, važno je da u kampanji budu aktivni i stanu iza kampanje koju organizuje medij – odnosno da budu ambasadori samog medija i kampanje. Zauzvrat, novac koji dolazi direktno od publike, od čitalaca, slušalaca, gledalaca, novac je koji omogućava mediju da izveštava upravo o temama i vestima od značaja za publiku, bez uzimanja u obzir interesa oglašivača, političkih, ekonomskih, društvenih i drugih pritisaka, koji uvek imaju tendenciju da utiču na priče koje mediji objavljuju.\nJedna od glavnih specifičnosti medijskih crowdfunding kampanja ogleda se u tome da se veći broj kampanja odvija na internet stranicama samih medija, a ne na posredničkim platformama (Indiegogo, Kickstarter, GoFundMe). U tom slučaju, autor kampanje, odnosno medij, direktno sa bankom dogovara postavljanje sistema za online plaćanje, bilo da su u pitanju donacije ili pretplate na sadržaj, a tim samog medija dizajnira i postavlja novu podstranicu na svojoj internet stranici na kojoj će stajati sve informacije o kampanji i na kojoj će novac moći da se uplati direktno mediju.\nDruga specifičnost ogleda se u direktnoj komunikaciji sa primarnom ciljnom grupom. U odnosu na većinu drugih autora kampanja, medij ima jednu ključnu prednost – po prirodi posla stvara sadržaj namenjen publici i ima odnos sa svojom publikom i zajednicom. Iako takođe koristi društvene mreže i druge medije za promociju svoje kampanje, medij ima mogućnost da plasira sav sadržaj o kampanji svojoj publici direktno, koristeći iste alate za komunikaciju koje inače koristi – vest, izveštaj, prilog itd.\nTreća specifičnost ogleda se u trajanju kampanje. Zbog toga što svojim backer-ima nude kontinuiranu vrednost i sadržaj, medijske crowdfunding kampanje mogu biti kontinuirane, a ne vremenski ograničene.\nUmesto jednokratne podrške, medij se može podržati na duži vremenski period – bilo kroz donaciju koja se automatski obnavlja na mesečnom nivou, bilo kroz pretplatu. Razlika između ove dve vrste uplata je razlika između donacijskog i nagradnog crowdfunding-a u medijima.\nMedij koji nije u prilici da svoju kontinuiranu kampanju postavi na sopstvenoj stranici može da iskoristiti platformu Patreon, koja kreatorima sadržaja omogućava upravo to – kontinuirano primanje naknade za svoj rad od strane podržavalaca, koji se na ovoj platformi nazivaju patronima.\nMedijski crowdfunding u svetu\nRazličiti mediji u svetu koriste crowdfunding za prikupljanje sredstava za svoj rad i u tome se uglavnom koriste principima nagradnog i donacijskog crowdfunding-a.\nNagradni crowdfunding funkcioniše kroz sistem pretplate, odnosno podržavaoci dobijaju određen broj pretplata i različitih izdanja. Mediji takođe ostavljaju opciju donacije otvorenom – za one pojedince i pravna lica koji žele da podrže medij bez stvaranja obaveze da dobiju sadržaje i izdanja koje medij priprema.\nBritanski list Gardijan ima dve odvojene stranice – jednu za pretplate, drugu za donacije, a na sličan način funkcionišu i „The New York Times”, „National Geographic”, „Washington Post” i drugi. Mediji u svetu više se odlučuju za sistem pretplate, odnosno nagradnog crowdfunding-a i uvek sa preporukom za godišnju pretplatu. Za to postoje dva ključna razloga:\n1. Pretplata podrazumeva plaćanje za određenu uslugu, vrednost koju medij stvara i time jača svest kod publike da rad novinara i medija doprinosi ostvarenju jedne od ključnih vrednosti društva i da taj rad treba da bude plaćen.\n2. Pretplate, naročito višemesečne i kontinuirane, omogućavaju mediju veći stepen stabilnosti i nezavisnosti od oglašivača i drugih izvora finansiranja.\nMedijski crowdfunding u Srbiji i regionu\nU Srbiji nema mnogo primera crowdfunding kampanja u medijima, ali one koje su realizovane uglavnom su bile uspešne. Postoji nekoliko razloga za to – crowdfunding je korišćen u situacijama u kojima je to bilo rešenje za urgentan izazov, kao npr. kampanja Nezavisnog društva novinara Vojvodine (NDNV) – Spasimo Autonomiju, 2017. godine ili strateški preokret u radu konkretnog medija, kao npr. Alarm, odnosno kampanja koju je pokrenuo voditeljski dvojac Daško i Mlađa, 2016. godine.\nCrowdfunding kampanje za sada najviše sprovode online portali, kako bi kroz crowdfunding kampanju prikupili sredstva za svoj rad. U regionu imamo takođe uspešne primere crowdfunding kampanja koje su realizovane na platformi Indiegogo, a koje su pokrenute od strane portala Lupiga (decembar 2017. godine), Forum.tm (novembar 2016. godine) ili Radio Student (novembar 2017. godine), koji su za svoje potrebe realizovali vremenski ograničene kampanje kako bi prikupili novac za delovanje medija u određenom vremenskom periodu.\nNezavisno društvo novinara Vojvodine (NDNV) je u maju 2017. godine organizovalo instant crowdfunding kampanju u kojoj je za nedelju dana prikupilo nešto više od 400.000 dinara, kako bi se pokrili troškovi kazni, kamate i sudski troškovi u slučaju presude protiv portala Autonomija. Publika i građani reagovali su na učinjenu nepravdu i uplatili potrebna sredstva u veoma kratkom roku. Sredstva su kasnije vraćena NDNV-u po presudi Apelacionog suda, o čemu je NDNV pravovremeno izvestio javnost. NDNV se nakon te kampanje ohrabrio i počeo da sprovodi kontinuiranu donacijsku kampanju na svojoj platformi u aprilu 2019. godine, o čemu smo već pisali ovde.\nDaško i Mlađa, nekadašnji novinari na „O radiju RTV”, su 2016. godine odlučili da pokrenu kampanju na platformi Patreon, na kojoj je potrebno da mesečno prikupe 2.000 dolara kako bi emitovali svoj sadržaj. Kampanja je kontinuirana i uspešna, jer su slušaoci spremni da na mesečnom nivou izdvoje određenu svotu kako bi i dalje mogli da slušaju ovaj radio dvojac.\nCrowdfunding kampanje pogodne su za sve vrste medija (radio, štampu, TV ili internet portale) iz jednog razloga – postoji konkretan sadržaj i konkretna vrednost koju medij stvara i koji publika prepoznaje, te crowdfunding ima dosta potencijala za različite medije u Srbiji.\nU narednom periodu očekuje nas porast crowdfunding kampanja medija u Srbiji.\ncrowdfunding, crowdfunding kampanja, Daško i Mlađa, finansiranje, GoFundMe, Indiegogo, Kickstarter, Mediji, Mediji u Srbiji, NDNV, Nezavisno društvo novinara Vojvodine, novine, Novinski portali, portali, Štampani mediji\n„Ljudi zaboravljaju da je potreban novac da bi se napravile novine ili podkast“\nGrađani u proseku spremni da izdvoje 866 dinara za podršku medijima


RTCG - Radio Televizija Crne Gore - Nacionalni javni servis :: Ekonomija :: Mugoša: Stopa nezaposlenosti skoro 24%\n10. 11. 2021. 09:30 >> 09:31 0\nPREKO 10,5 HILJADA NEZAPOSLENIH\nPoslanik SD-a Boris Mugoša naveo je da je prema podacima Zavoda za zapošljavanje, na kraju oktobra ove godine 10567 više nezaposlenih u odnosu na kraj oktobra prošle godine, što je rast broja nezaposlenih od čak 23,65%.\n"U odnosu na kraj prošle godine, na evidenciji Zavoda za zapošljavanje je 7.732 više nezaposlenih, što je rast broja nezaposlenih od preko 16%", istakao je Mugoša.\nMugoša ukazuje da je stopa nezaposlenosti dostigla nivo od skoro 24% i da je povećana 4,5 procentnih poena u odnosu na isti period prošle godine, kada je iznosila nešto preko 19%.\n“Na kraju oktobra ove godine je preko 2000 više nezaposlenih mladih, starosti od 15 do 30 godina, u odnosu na isti period prošle godine”, ističe Mugoša.\n"Nažalost, umjesto fokusiranja na konkretno rješavanje problema nezaposlenosti javnost se konstannto zatrpava raznim obećanjima, populističkim pristupom politici, konstantnim prepucavanja konstituenata vlasti, odnosno svjesnim zatrpavanjem javnosti temama kojima se od političke pravi pozorišna scena", zaključuje poslanik Mugoša.\nNezaposlenost Boris Mugoša


Osuda izbacivanja pozorišta za ugrožene grupe iz mesne zajednice na Novom Beogradu\n15. 02. 2018.|\nInicijativa Ne davimo Beograd protivi se i osuđuje izbacivanje udruženja Aps Art iz prostora mesne zajednice “Studentski grad” na Novom Beogradu u kojem preko 6 godina vodi pozorište namenjeno ugroženim društvenim grupama i lokalnoj zajednici. Umesto da pomogne i podrži rad ove i sličnih organizacija, i da mesne zajednice otvori za nove aktivnosti i uspostavi jasan kriterijum po kome različiti programi za građane mogu oživeti ovakve prostore za dobro svih građana, opština Novi Beograd ih zatvara, zaključava i komercijalizuje.\nUdruženje „Aps Art“ već godinama unazad programe aktivno posvećuje ugroženim društvenim grupama, lokalnoj zajednici i širokoj publici, stvarajući suštinski dijalog između njih, kroz savremene participativne metode i umetničkim i humanitarnim radom pravi pozitivne promene u svom okruženju.\nOd zapuštene sale mesne zajednice Studentski grad sopstvenim ulaganjima u proteklih nekoliko godina napravili su mesto za rad, istraživanje i stvaranje u oblasti angažovane izvođačke umetnosti. Napravili su pravi lokalni kulturni centar nezavisne kulture koji odgovara potrebama decentralizovanog grada. Odlukom opštine Novi Beograd prisiljeni su da napuste ovaj prostor bez ikakvog obrazloženja i mogućnosti daljeg dijaloga.\nInicijativa Ne davimo Beograd smatra da pitanje korišćenja zajedničkih prostora jeste pitanje svih nas koji na te prostore imamo pravo, oni ne smeju biti partijski plen i ne smeju nam biti dostupni samo onda kada smo u mogućnosti da ih platimo po komercijalnoj ceni. A pogotovo nam moraju biti na raspolaganju onda kada se uspostvaljene prakse ustale, postanu deo zajednice i kada doprinose razvoju kulturnih potreba i navika, obrazovanju stanovništva i društvenoj emancipaciji. Posebno ukoliko takve inicijative nastaju „na sopstveni pogon“, razvijajući se organski i odgovarajući na društvene probleme i pitanja najugroženijih i marginalizovanih zajednica.\nInicijativa Ne davimo Beograd najoštrije osuđuje ovakvu vrstu privatizovanja zajedničkih prostora i samostalnog odlučivanja o njihovoj (pre)nameni u cilju ostvarivanja ličnih i političkih interesa, a sa posledicama koje trajno devastiraju sistem vrednosti zasnovan na udruživanju, solidarnosti i potrebi da promene svakodnevno omogućavamo.


Manji broj pregleda i registrovanih slučajeva, ali svi su i dalje na oprezu: DOBRE VESTI STIŽU IZ KRALJEVA\nIzvor: SrbijaDanas.com, 05.Avg.2020, 13:21\nDoktor Čekanac je kazao da se poslednjih dana procenat pozitivnosti kreće između 25 i 30 odsto, što je bolje u odnosu na period kada je iznosio 80 odsto.\nEpidemiološka situacija u Kraljevu je i dalje nepovoljna, ali je danas povoljnija nego pre nedelju dana, ocenio je danas koordinator za zdravstvena pitanja u Gradskom štabu za vanredne situacije Radovan Čekanac, uz napomenu da je potrebno i dalje biti oprezan i pridržavati se mera zaštite.\nZa tri dana, 30. >> Pročitaj celu vest na sajtu SrbijaDanas.com << i 31. jul i 1. avgust, zabeležen je 31 novopozitivan slučaj od 124 testiranih uzoraka po prvi put, a od 17. juna ukupno je 1.189 novoregistrovanih, dok od početka epidemije u gradu na Ibru je zabeleženo 1.241 pozitivan na virus korona.\nBroj preminulih u Kraljevu od posledica virusa korona je 30, a tri osobe su preminule tokom prvog pika.\nKako je naveo Čekanac, broj hospitalizovanih poslednjih dana kreće se oko 50, što je značajan pad u odnosu na pre par dana kada je bilo preko 80 hospitalizovanih pacijenata.\nTakođe, nekoliko dana bila je i razlika između prijema i otpusta, i to tako što je jednog dana bilo 10 otpusta, a tri prijema, drugog 10 otpusta, šest prijema, međutim, kako kaže Čekanac, poslednja dva dana bilo je devet otpusta, devet prijema, a poslednjeg dana je zabeležen čak i jedan prijem više - devet prijema, osam otpusta.\n- Treba i dalje biti oprezan - ukazuje doktor Čekanac i dodaje da je juče u Opštoj bolnici "Studenica" bilo sedam pacijenata na respiratoru - dva na invanzivnim, pet na neinvazivnim aparatima.\nPregledi u kovid ambulanti su se značajno smanjili, kaže Čekanac i precizira da se dnevno oko 50 pacijenata javi na prvi pregled, od kojih se oko 35 po indikacijama uzorkuje, a 10 do 15 pacijenata imaju simptome i zbog drugih virusa koji vladaju u ovo doba godine.\n- Ti pokazatelji - smanjen broj hospitalizovanih, smanjen procenat pozitivnih uzoraka i smanjen broj koji se javlja u ambulantu na prvi pregled, jesu bolji, ali treba biti oprezan. Nema popuštanja mera - kaže Čekanac.\nPrema njegovim rečima, nagli pad, odnosno da procenat pozitivnosti bude ispod 10 odsto, ne očekuje u sledeće dve nedelje.\nNavodeći da u Kraljevu još uvek nije dozvoljeno otvaranje bazena jer bez obzira što uz mere zaštite nije rizičan, niko ne garantuje da će svi poštovati mere, doktor Čekanac je još jednom apelovao na Kraljevčane da budu oprezni i poštuju sve propisane mere zaštite.\nRadio Televizija Vojvodine: Čekanac: Situacija povoljnija, ali neophodan oprez


Bivši supružnici Nataša Bekvalac i Luka Lazukić prema odluci koju je doneo Centar za socijalni rad svake srede dolaze na isto mesto kako bi Luka mogao da provede pola staa sa ćerkom.\nOd kada su se rastali ovo je drugi put da je Luka nije video. Prvi put je to bilo zato što je mala Katja bila na putu, ali sada za ovo nema opravdanja jer je Luka kao razlog zašto ne može da vidi dete naveo poslovne obaveze.\nIzvor iz Centra za socijalni rad, kako prenose domaći mediji, rekao da je Luka dva dana ranije javio da se neće pojaviti ove srede zbog obaveza koje ima, te da tako neće videti ni svoju ćerku.\nPodsetimo, u ponedeljak je u Prvom osnovnom sudu završeno ročište na kome je Nataša Bekvalac saslušana u svojstvu svedoka, povodom tužbe koja je protiv Luke Lazukića podignuta zbog porodičnog nasilja.


Izbore najviše ugrožava Centralna izborna komisija BiH, ali oni će biti održani, reakcija je srpskog člana Predsjedništva BiH na objavu CIK-a da je izborni proces ponovo ugrožen.\nOvog puta, upitnik je stavljen iznad 15. novembra zbog žalbe tri kompanije na odluku CIK-a da posao vrijedan više od 800 hiljada maraka za štampanje glasačkih listića dodijeli jednoj firmi iz Sarajeva. Žalile su još dvije kompanije iz toga grada i jedna iz Banjaluke.\n"To govori samo da su namještali te priče, sjećam se kad su davali toj sarajevskoj firmi da su rekli eto hoće da spriječe da to dobiju neke druge firme koje su navodno nešto ranije manipulisale a niko nije dokazao da je to bilo. Nek rade svoj posao. Budžetom su obezbjeđena sredstva. Nema nijednog razlooga da se odgađaju izbori. SNSD je spreman da izađe na izbore i mi želimo te izbore", rekao je Dodik.\nCIK smatra da su žalbe tri kompanije neosnovane. Proslijedio ih je Kancelariji za razmatranje žalbi BiH od koje traži hitno postupanje.\n"Moramo što prije imati zaključen ugovor, jer u drugoj polovini septembra moramo imati glasačke listiće, koje ćemo poslati glasačima koji su se prijavili za glasanje putem pošte. Taj nam je dio posebno ugrožen i zbog toga nam je bitno da se ovo pitanje što je moguće prije riješi", kažu iz CIK-a BiH.\nDanas je prvi dan trodnevnog roka u kome firme koje su se žalile moraju da uplate po 10.100 maraka naknade kako bi im žalba bila potpuna. Ako to ne urade, biće odbijena. Svaki dan izlazi predsjednik CIK-a i saopštava nove razloge zbog čega izbori su dovedeni u pitanje, poručuje Dušanka Majkić, poslanik SNSD-a u Parlamentu BiH.\n"Poznato je da taj proces, na tom mjestu, traje jako dugo kada je u pitanju procedura javnih nabavki, i to je prvo što nam govori šta će se desiti samo kada je to u pitanju", kaže Dušanka Majkić.\nKada su u pitanju oni koji bi trebalo da učestvuju na novembarskim izborima CIK je, nakon što su otklonjene ranije uočene nepravilnosti, danas dodatno ovjerio još 13 koalicija i jednu listu nezavisnih kandidata.\nSDA obrukala Izetbegovića: Zbog plagijata Aliju ismijava region\nRadije idu u zatvor nego što pomažu djetetu: Zbog alimentacije 49 roditelja iza rešetaka


Uz aprilsku platu svakom radniku Porschea i nagrada od 9.700 evra - BIGportal.ba\nUz aprilsku platu svakom radniku Porschea i nagrada od 9.700 evra\nMart 22, 2019 056\nI to kako! Uz aprilsku platu svaki radnik Porschea dobiće posebnu nagradu od po 9.700 evra. Nagrada će biti isplaćena u dva dela: 9.000 evra za uspešno poslovanje kompanije u 2018. godini i 700 evra za uplatu u Porscheov ili neki drugi penzioni fond gde je radnik osiguran.\nBez obzira na različite plate 25.000 radnika, u Porscheu su odlučili da sve zaposlene jednako nagrade, iako će se voditi računa o dužini radnog vremena i staža svakog pojedinca. Tako Porsche nastavlja tradiciju nagrađivanja radnika: Za uspeh u 2017. godini radnici su nagrađeni sa po 9.656 evra, odnosno 9.111 evra za 2016.\nOsim toga, radnici su tokom prošle godine primili jednokratnu nagradu od 356 evra povodom jubileja “70 godina Porsche sportskih automobila”.\nNuklearni otpad skloniti od BiH


Vučić o poglavljima i državnom udaru\nBeta\t 28. novembra 2015. 14:00\nPremijer Srbije Aleksandar Vučić najavio je danas da će 14. decembra otići u Brisel posle čega će biti otvorena pregovaračka poglavlja.\nVučić je novinarima u Vranju rekao da je zahvalan nemačkim parlamentarcima koji su dali zeleno svetlo za otvaranje prvih pregovaračkih poglavlja i što su razumeli šta je sve Srbija uradila.\nKako je naveo, u Evropu može da se ide samo napredovanjem u svim oblastima, a Srbiju čeka još mnogo truda.\n“Želim da čestitam gradjanima Srbije, to su oni zaslužili i zaradili svojim radom, strpljenjem i odgovornošću. To jeste za čestitku gradjanima Srbije, ne ni nekom Vučiću, ni bilo kome drugome. A ja odoh 14. decembra u Brisel, da otvore ta dva poglavlja, a početkom sledeće godine još dva”, rekao je Vučić.\nOn je naveo i da računa da se poglavlje 32, koje se odnosi na finansijsku kontrolu, ubrzo i zatvori, jer u Srbiji “finansijska kontrola vrlo dobro funkcioniše”.\nVučić je izjavio i da će sutra da odgovara na pitanja o spremanju državnog udara, o kom su pojedini mediji pisali.\n“Na ovo pitanje ću da odgovaram sutra, s tim što to (navode o državnom udaru) niste čuli od mene, a ja na novinarske ili uredničke informacije ne odgovaram, osim kad me pitaju, ali sutra ću da odgovorim”, rekao je Vučić novinarima u Vranju.\nGlavni urednik Informera Dragan Vučićević najavio je pred Vučićev polazak u Kinu da se sprema državni udar i da ne ide na taj put. Predsednik vlade se iz Kine vratio, a danas je rekao da će o toj temi pričati sutra.


PREDSTAVNICI Å VICARSKE AMBASADE U POSJETI 'IZVORU' - Kozarac.ba\nZamjenik švicarskog ambasadora Lukas Rosenkranz sa saradnikom Harisom Lokvančićem posjetio je danas (15.maj) Udruženje Prijedorčanki ”Izvor” u novim prostorijama. Razgovoralo se o dosadašnjim rezultatima u realizaciji projekta ”Podrška svjedocima i pravosuđu u predmetima za ratne zločine za područje sjeverozapadne Bosne i Hercegovine” kojeg podržava Ambasada Švicarske ali i o drugim aktivnostima ”Izvora”. Zamjenik ambasadora je upoznat i sa pritiscima i problemima od strane lokalne vlasti i policije u Prijedoru sa kojima se suočavaju aktivisti udruženja u radu na izgradnji kulture sjećanja.\nProjekat ”Podrška svjedocima i pravosuđu u predmetima za ratne zločine za područje sjeverozapadne Bosne i Hercegovine” je usmjeren prema osobama sa ratnom traumom bilo da su u postupku svjedočenja, ili su već svjedočili u predmetima ratnih zločina ili su potencijalni svjedoci. Aktivisti ”Izvora” u implementaciji projekta blisko sarađuju sa tužiocima, odjeljenjima za podršku svjedocima i Centrom za mentalno zdravlje u Ključu.\nU prva četiri mjeseca ove godine pružene su usluge transporta za 16 svjedoka koji su svjedočili u predmetima Milorad Tadić i Milenko Konjević na Okružnom sudu Banja Luka te u predmetu Soldat i drugi na Sudu BiH. Nekima od tih svjedoka je pružena i psihološka podrška od strane stručnih psihoterapeuta. Pored pomenutih predmeta za ratne zločine aktivisti ”Izvora” prate suđenja i u drugim slučajevima gdje su optuženi sa područja sjeverozapadne BiH.\nRedovna aktivnost u projektu je i organizovanje posjeta do Suda BiH za zainteresovane ljude iz udaljenih lokalnih zajednica. U okviru ovog projekta do sada je 69 korisnika imalo priliku posjetiti neku od sudnica Suda BiH i izravno pratiti suđenje ili izricanje presude.\nPosebno važna aktivnost u projektu je program psihološke podrške za prepoznavanje i prevazilaženje simptoma psihološke traume. ”Izvor” te aktivnosti provodi u saradnji sa organizacijom ”Medica” iz Zenice koja okuplja vrsne stručnjake na polju ratne traume te sa Centrom za mentalno zdravlje u Ključu. Trenutno se terapijske grupe okupljaju u Ključu, gdje je uključeno 22 korisnika, i Sanskom Mostu, 16 korisnika, a od septembra će biti organizovana i terapijska grupa u Prijedoru. Svaka grupa se sastaje najmanje 10 puta u toku realiizacije projekta a prema potrebi svakom korisniku se pruža i dodatna psihološka podrška. Udruženje Prijedorčanki ”Izvor” ima od ranije obučene psihoterapeutske trenere a odnedavno su u ”Izvoru” angažovani i dvoje mladih psihologa. Jačanjem kapaciteta na polju psihološke podrške osobama sa ratnom traumom ”Izvor” se postepeno nameće kao centar na tom polju u ovom dijelu BiH.\nU okviru projekta predviđeno je održavanje više okruglih stolova, konferencija i emisija na elektronskim medijima. Štampana je brošuru (Samo)pomoć kod ratne traume u kojoj su date osnovne upute za uključenje u terapijsku grupu. Projekat se implementira u 20 mjeseci i većina predviđenih aktivnosti u njemu ”Izvor” sa različitim intenzitetom provodi od 2005.godine kada je počelo ozbiljnije procesuiranje ratnih zločina u Bosni i Hercegovini osnivanjem Suda BiH. ”Izvor” je već 2005.godine postao partner Sudu BiH u uspostavi Mreže podrške sudu a veoma dobra saradnja je ostvarena i sa Okružnim tužilaštvom Banja Luka te sa Kantonalnim tužilaštvom Bihać. Kada je u pitanju saradnja sa tužilaštvima na polju procesuiranja ratnih zločin, odnosno podrške svjedocima, Udruženje ”Izvor” je, prema ocjeni OSCE-a i drugih relevantnih organizacija, na prvom mjestu u Bosni i Hercegovini. Tome je svakako pridonijela donatorska podrška ambasada Švicarske, Norveške i Velike Britanije kao i Misije OSCE-a u BiH.


Miki Jevremović povređen u udesu\n► Miki Jevremović povređen u udesu\nPevač Miki Jevremović lakše je povređen u saobraćajnoj nezgodi koja se dogodila večeras u Beogradu.\nJevremović je zadobio povrede glave i grudnog koša, pa mu je pomoć ukazana u Urgentnom centru. On će u toku večeri biti pušten kući, pošto je lakše povređen.\nPevač je povređen u sudaru dva automobila na Tošinom bunaru, javio je Tanjug.\nPrema navodima Blica, udes se dogodio kada je Jevremović, upravljajući svojom "škodom fabijom", pokušao da skrene u Studentsku ulicu bez davanja migavca.\nTu se sudario sa automobilom marke "volvo" kojim je upravljao Miloš Spasojević, snimatelj domaćih serija. Spasojević u nezgodi nije povređen.\nOd siline udarca, Spasojevićev automobil odbacio se i "zakucao" u nekoliko metara udaljen semafor, koji je skroz uništen, dok se Jevremovićev automobil okrenuo i udario u drugi semafor.\nautor: MP\tizvor: Tanjug/Blic/Novi magazin\nmiki jevremović /


16-01-2021 09:00 Izdvojeno Svet Planeta\nDemonstranti koji su provalili u zgradu Kapitola 6. januara planirali su da kidnapuju i verovatno ubiju američkog potpredsednika Majkla Pensa, koji je tog dana predsedavao zajedničkim sastankom oba doma Kongresa.\nMajk Pens (Foto: Flickr)\nOvo se navodi u izjavi američkog senatora, republikanca Bena Sasa, objavljenoj na njegovoj veb stranici u petak, 15. januara.\n„Svaki Amerikanac treba da razume šta je Ministarstvo pravde upravo objavilo: istražitelji imaju snažne dokaze da su neki izgrednici koji su provalili u Kapitol SAD planirali da otmu i eventualno ubiju potpredsednika“, rekao je političar.\nPrema njegovim rečima, učesnici nereda ispred zgrade Kongresa „nisu bili pijanci koji su započeli huliganizam - bili su teroristi koji su napali ustavni prenos vlasti u ovoj zemlji“.\nSas je takođe rekao da su osvajači Kapitola bili vrlo blizu pokretanja krvave ustavne krize u zemlji, pa bi ih trebalo kazniti u punoj meri zakona.\n"FBI istražuje rasprostranjene pozive na nasilje širom zemlje, a svaki Amerikanac ima dužnost da se smiri", pozvao je senator američke građane.\nKako Pentagon hvali rusku vojsku, pročitajte OVDE.


Sa 80 glasova za, bez protiv i bez uzdržanih, Hodžaj iz redova političke stranke PDK, izabran je danas za funkciju potpredsednika kosovske skupštine.\nNjegovo imenovanje usledilo je nakon ostavke prethodnog zamenika, Bedri Hamze, koji je na poslednjim lokalnim izborima izabran za gradonačelnika Južne Mitrovice.\nŠef poslaničke grupe PDK Abeljard Tahiri je predložio Hodžaja za ovu funkciju.\n„Ova pozicija pripada našem predstavniku PDK i u ime naše poslaničke grupe predlažem poslanika Envera Hodžaja da bude zamenik predsednika Skupštine iz redova PDK“, rekao je Tahiri.\nPredsednik kosovske skupštine Gljauk Konjufca prethodno je najavio i smenu dva poslanika na današnjoj skupštini, do koje mora doći zbog ishoda poslednjih izbora.


Radinović učestvovala na panelu o vladavini prava – СНП\nRadinović učestvovala na panelu o vladavini prava\nДатум чланка 20/11/2019\nНема коментара на Radinović učestvovala na panelu o vladavini prava\nDanas je u Podgorici, u PR centru, održana panel diskusija pod nazivom „Šta možemo da uradimo sa vladavinom prava na Zapadnom Balkanu u 2020?“, u organizaciji Politikon mreže i Evropskog fonda za Balkan. Ovom događaju je u ime SNP CG prisustvovala mr Marija Radinović, portparolka OO SNP Glavnog grada.\nRadinovićevu je interesovalo da li će se novi model pristupanja EU odnositi i na Crnu Goru i Srbiju koje se najdalje otišle u pregovorima, s obzirom na stav francuske ministarke za Evropu da je taj proces prespor, frustrirajući, te tehnokratski vođen. Ona je takođe pitala da li elite na vlasti u državama Zapadnog Balkana koriste nazadovanje demokratije u nekim članicama EU kao izgovor za izbjegavanje usvajanja i implementacije principa vladavine prava, te da li će Crna Gora uspjeti u narednoj godini da privremeno zatvori šest pregovaračkih poglavlja.\nUprkos svim problemima i nedoumicama koji se u poslednje vrijeme javljaju, a vezani su za dalji tok pristupanja Crne Gore Evropskoj uniji, Socijalistička narodna partija smatra da evropski put nema alternativu i da je to jedini način da Crna Gora sprovede sve reforme koje naši građani očekuju i koje su neophodne za poboljšanje njihovog životnog standarda.\n← Niko nema pravo da se miješa u uredjivačku politiku medija → СПОРТСКИ ЦЕНТАР: Уз амбуланту и бифе, отворена и теретана


ISO 9001 – GCI\nStandard ISO 9001 je bazni standard i njime se uređuje opšte poslovanje svake organizacije. Ovaj standard je primenjiv bez obzira na predmet poslovanja organizacije.\nRadi konkurentnosti na globalnom tržištu neophodan je visok stepen kvaliteta, odnosno potreba da se definiše garantovana ujednačenost kvaliteta traženih proizvoda ili usluga.\nGlavni cilj ovog standarda predstavlja kontinuirano unapređenje svih procesa koji utiču na kvalitet proizvoda ili usluga. Sertifikat za ISO 9001 je međunarodno priznat dokaz tog kvaliteta.\nSistem menadžementa kvalitetom podrazumeva sledeće principe:\nOrganizaciju koja je usredsređena na korisnika\nOrganizacije zavise od svojih korisnika i stoga moraju razumeti njihove tekuće i buduće potrebe, moraju zadovoljiti te zahteve i moraju težiti da prevaziđu potrebe.\nMenadžment preduzeća ima obavezu da vodi zaposlene sopstvenim primerom, da uspostavi jednistvo kroz zajedničke ciljeve i da definiše smer kojim organizacija treba da se kreće. Menadžment mora između ostalog i da kreira ambijent koji ohrabruje saradnike na rad i postizanje ciljeva organizacije.\nOrganizacija mora da ohrabri zaposlene da prihvate odgovornost za rešavanje problema i unapređenje procesa, kao i da omogući zaposlenima da stalnim sticanjem novih znanja i veština kao i slobodnom razmenom znanja i iskustava unutar timova doprinesu povećanom zadovoljenju pri obavljanju posla a samim tim i rezultatima organizacije.\nSistemski pristup menadžmenta\nPrincip ohrabruje uvođenje malih unapređenja u procese i sisteme, kao i neprekidno poređenje učinaka sa postavljenim kriterijumima.\nRazlozi za implementaciju standarda ISO 9001:


„Niko ne tera nikog da sadi malinu, a ni da kupi“\nIzvor\tEXPRES jun 03, 2018\nU Srbiji počinje berba maline, različite su procene o tome kakav će biti ovogodišnji rod. Proizvođači očekuju veći rod, a hladnjačari strahuju da će on biti manji, dok otkupna cena još nije poznata.\n„Reč je o ogromnim ulaganjima i naravno da ona utiču na krajnju cenu proizvoda, ali i garantuju kvalitet„, naglašava Jovanović.\n„Razlog su i navike potrošača i cene koje su možda previsoke za domaćeg potrošača, ali i velika potražnja u inostranstvu za našom malinom koja je motivisala brojne proizvođače u Srbiji da pokrenu proizvodnju od koje očigledno imaju dobru zaradu„, kaže Jovanović i dodaje da se ove godine može računati da izvoz bude između 60.000 i 90.000 tona.\n„Sve više se traže smrznuti miksevi, sve manje sama malina roland kao smrznuta. Svakako da te tendencije utiču i na proizvodnju i na cenu. Srpska proizvodnja ne bi trebalo da bude u problemu i daleko je od toga da je ugrožena„, rekao je Jovanović.\n04/ januar 2019\n05/ decembar 2018\n« Čak 305.522 građana Srbije u finansijskom škripcu Zaduženi u 'švajcarcima' najavili protest i štrajk glađu »


Mijenjati ustav bez spoljnih nametanja | Republika Srpska\nNaslovna Vijesti Mijenjati ustav bez spoljnih nametanja\nMijenjati ustav bez spoljnih nametanja\nČlan Predsjedništva BiH Nebojša Radmanović ocijenio je tokom razgovora sa delegacijom Stalnog komiteta za vojna pitanja NATO Parlamentarne skupštine da se postojeći Ustav BiH može mijenjati postepeno u demokratskoj proceduri, konsenzusom unutar BiH i bez spoljnih nametanja.\nRadmanović je rekao da kancelarija OHR-a, kao vrhovni autoritet, koji je iznad legalno izabranih organa vlasti, svojim nametanjem odluka, znatno usporava demokratske procese i reforme u BiH.\nNa sastanku, kojem je prisustvovao i drugi član Predsjedništva BiH Željko Komšić, razgovarano je o situaciji u BiH i regionu, ustavnim promjenama, provođenju reformi i predstojećim izborima, te drugim pitanjima koja su od značaja za mir,stabilnost i funkcionisanje BiH, saopšteno je iz Predsjedništva BiH.\nRadmanović i Komšić su istakli opredijeljenost svih političkih faktora u BiH za put evroatlantskih integracija, ocijenivši današnji sastanak kao jedan u nizu susreta Predsjedništva BiH kao vrhovnog komandanta Oružanih snaga sa NATO parlamentarcima predstavlja korak naprijed.\nŠef delegacije Stalnog komiteta NATO Parlamentarne skupštine Svere Myrli ukazao je na neophodnost čvršćih veza između BiH i NATO-a, s obzirom na važnost mira i stabilnosti.\nKomšić je ocijenio da sadašnja BiH nije funkcionalna država koja kroz reforme, uključujući i ustavne, može biti efikasan partner EU i NATO-u, zbog čega je neophodno jačati centralnu vlast i mijenjati glomazni i nefunkcionalni sistem administracije.\nOn je dodao da je Akcioni plan za članstvo u NATO /MAP/ važna stepenica prema NATO-u, te da je NATO u BiH, kao specifičnoj državi, i cilj i sredstvo za postizanje trajnog mira i stabilnosti.


Izložba kao omaž najhrabrijoj ženi - MontenegroClick\nIzložba kao omaž najhrabrijoj ženi\nIzložba pod nazivom Život posvećen miru o liku i djelu čuvene pacifistkinje Berte fon Sutner (Bertha von Suttner), biće otvorena u četvrtak 27. aprila u Zbirci pomorskog nasljeđa u Porto Montenegru, sa početkom u 19.00h. Izložba je zajednički diplomatski projekat austrijske ambasade u Podgorici i kompanije Adriatic Marinas – izložbu će svečano otvoriti konzul Austije u Crnoj Gori, Rainer Sulzberger.\nIzložba predstavlja svojevrstan istorijski vodič kroz njenu dinamičnu biografiju: od istorijskih pisama, fotografija i ličnih predmeta. Dolje s oružjem naslov je najčuvenijeg romana Berte fon Šutner, a tako je ujedno i glasio njen životni cilj – Berta fon Šutner nije samo bila prva žena koja je dobila Nobelovu nagradu za mir, već je upravo ona i bila ta koja je svog prijatelja i mecenu Alfreda Nobela inspirisala da uvede Nobelovu nagradu za mir.\nKao spisateljica i predavač, Berta fon Šutner je bila perjanica mirovnog pokreta koji je zahvatio cijeli svijet. Za razliku od opštih kretanja u njeno doba, ona se nepokolebljivo borila protiv nacionalnog fanatizma, agresivnih parola ratnih huškača, govora mržnje i antisemita. Ova izložba je svojevrstan omaž istorijskoj ženi, a umjetnička sezona u Zbirci pomorskog nasljeđa ovog ljeta ići će baš u tom smjeru – da afirmiše rad najistaknutijih žena u različitim umjetničkim izrazima.


Putin ističe da Zapad pokušava da ukine rusku kulturu, uključujući Čajkovskog\nRuski predsednik Vladimir Putin tokom video sastanka sa ličnostima iz ruske kulture\nPredsednik Rusije Vladimir Putin optužio je u petak Zapad da pokušava da ukine rusku kulturu, uključujući dela velikih kompozitora poput Petra Čajkovskog, Dmitrija Šostakoviča i Sergeja Rahmanjinova.\nTokom video sastanka sa vodećim ličnostima ruske kulture, Putin je uporedio otkazivanje niza ruskih kulturnih događaja poslednjih nedelja sa akcijama nacističke Nemačke 1930-ih.\n"Danas pokušavaju da ukinu čitavu hiljadugodišnju kulturu, naš narod", rekao je Putin, navodeći kao razlog otkazivanje događaja u kojima su učestvovali ruski umetnici u nekim zapadnim zemljama.\n"Govorim o postepenoj diskriminaciji svega što je povezano sa Rusijom... tendencija koja se razvija u nizu zapadnih zemalja", rekao je on.\nOdređeni događaji na kojima je bilo predviđeno učešće ruskih umetnika, koji su izrazili podršku ratu, otkazani su, uključujući i neke u kojima je planiran nastup Valerija Gergijeva, generalnog direktora Marijinskog teatra u Sankt Peterburgu, koji je prisustvovao sastanku sa Putinom u petak.\nGergijev je smenjen sa mesta šefa dirigenta Minhenske filharmonije i izgubio je priliku da diriguje u milanskoj La Skali nakon što nije osudio invaziju Rusije.\nMnogo manji broj događaja je otkazan zbog povezanosti sa mrtvim ruskim kulturnim ličnostima, pri čemu je Filharmonijski orkestar iz Kardifa izbacio komad Čajkovskog iz svog programa, a mediji navode da su slične poteze preduzeli orkestri u Japanu i Hrvatskoj.\nŠpanski Teatro Real, jedna od najvećih operskih kuća u Evropi, otkazao je nastupe ruskog Boljšoj kasnije ove godine, dok su baletske kuće Christie's, Sothebi's i Bonhams otkazale prodaju ruskih umetnina u Londonu.\nŠpansko pozorište otkazalo nastup Boljšoj baleta zbog rata u Ukrajini\nFilharmonija iz Kardifa saopštila je da je bila izložena "govoru mržnje i zlobnim komentarima" nakon što je ranije ovog meseca otkazala izvođenje Uvertire Čajkovskog iz 1812.\n"Osnovna humanost ima prednost nad umetnošću i istorijom", naveo je Orkestar u objavi na Fejsbuku. "Kada se humanitarna kriza završi, rasprava o kulturu 'upozoravanja na nepravde' (woke) i 'otkazivanja' može imati svoje mesto," dodaje se u saoptenju.\nTokom sastanka u petak, Putin je uporedio tretman ruskih kulturnih ličnosti sa onim prema autoru Hari Potera J.K. Rowling nakon što je izazvala kontroverze stavovima o pitanju transrodnosti.


ALTERNATIVA: Nešić u Moskvi – Forum 35 mladih lidera sveta | Ritam Grada - vesti Kragujevac\nNikola Nešić preneo je svoje utiske iz ove važne i korisne posete.\n“Ruska Federacija je pokazala veliko gostoprimstvo i čast, pre svega zemljama sa Balkana, Srbiji, Hrvatskoj, Republici Srpskoj i Crnoj Gori, ali i ostalim zemljama od ukupno 35 delegacija koliko nas je bilo odnosno 35 mladih lidera iz celog sveta. Budućnost tehnologija, sistema kontrole toka novca i ljudskih resursa, razvoj veštačke inteligencije i njen primat u perspektivi nam je predstavljen i demonstriran direktno od stane Germana Grefa, prvog čoveka SberBanke i ličnog prijatelja i čoveka od poverenja Vladimira Putina. Pokazano nam je kako se čuvaju mladi perspektivni ljudi i kako u njih investirati i kao mlade formirati za velika dela. Gospoda Ivan Pernar iz Hrvatske, Marko Milačić iz Crne Gore i Draško Stanivuković iz Republike Srpske složni su da mladi spavaju i odlaze i dogovorili smo da krenemo sa zajedničkim akcijama, da probudimo mlade, jer bez obzira na nacionalna pitanja, postoje mnoge teme koje ćemo zajednički razvijati i već početkom sledeće godine, posetiće Kragujevac. Ovo je već sam po sebi rezultat ovog političkog foruma”, kazao je Nešić.\nOn je istakao i da je veoma zahvalan Ruskoj Federaciji na pozivu, te da je ovo samo početak saradnje i zajedničkog delovanja na teritoriji Balkana.\nEvo i kakvu je izjavu Nešić dao ruskim medijima: